Πρόσκληση υποβολής παρατηρήσεων επί του σχεδίου κανονισμού της Επιτροπής για την εφαρμογή των διατάξεων των άρθρων 87 και 88 της συνθήκης ΕΚ σχετικά με κρατικές ενισχύσεις σε μικρομεσαίες επιχειρήσεις δραστηριοποιούμενες στην παραγωγή, την επεξεργασία και την εμπορία γεωργικών προϊόντων

(2003/C 194/02)

Τα ενδιαφερόμενα μέρη είναι δυνατόν να υποβάλλουν τις παρατηρήσεις τους εντός μηνός από την ημερομηνία δημοσίευσης του παρόντος σχεδίου κανονισμού προς: European Commission Directorate General for Agriculture

Unit H.2

Office L 130 05/126 B - 1049 Βρυξέλλες Φαξ (32-2) 296 76 72 E-mail: Agri-State-Aids@cec.eu.int

Σχέδιο κανονισμού της Επιτροπής σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρομεσαίες επιχειρήσεις που δραστηριοποιούνται τους στομείς της παραγωγής, μεταποίησης και εμπορίας γεωργικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας,

τον κανονισμό (ΕΚ) αριθ. 994/98 του Συμβουλίου, της 7ης Μαΐου 1998, για την εφαρμογή των άρθρων 92 και 93 της συνθήκης περί ιδρύσεως της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων(1), και ιδίως τα στοιχεία α) και θ) του άρθρου 1 παράγραφος 1,

Αφού δημοσίευσε σχέδιο του παρόντος κανονισμού(2),

Κατόπιν διαβουλεύσεων με τη συμβουλευτική επιτροπή για τις κρατικές ενισχύσεις,

Εκτιμώντας τα ακόλουθα

(1) Ο κανονισμός (ΕΚ) αριθ. 994/98 εξουσιοδοτεί την Επιτροπή να αποφαίνεται, σύμφωνα με το άρθρο 87 της συνθήκης, κατά πόσο, υπό ορισμένες προϋποθέσεις, ενισχύσεις προς μικρομεσαίες επιχειρήσεις συμβιβάζονται με την κοινή αγορά και δεν υπόκεινται στην προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης.

(2) Ο κανονισμός (ΕΚ) αριθ. 70/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρομεσαίες επιχειρήσεις(3) δεν εφαρμόζεται σε δραστηριότητες που συνδέονται με την παραγωγή, μεταποίηση ή εμπορία των προϊόντων που απαριθμούνται στο παράρτημα Ι της συνθήκης.

(3) Η Επιτροπή, με πολυάριθμες αποφάσεις, εφήρμοσε τα άρθρα 87 και 88 της συνθήκης σε σχέση με μικρομεσαίες επιχειρήσεις που δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων και έχει επίσης καταστήσει γνωστή την πολιτική της, πιο πρόσφατα στις κοινοτικές κατευθυντήριες γραμμές για τις κρατικές ενισχύσεις στον γεωργικό τομέα(4) (οι οποίες στο εξής καλούνται "Γεωργικές κατευθυντήριες γραμμές"). Με βάση τη σημαντική πείρα που έχει αποκτήσει η Επιτροπή κατά την εφαρμογή αυτών των άρθρων στις μικρομεσαίες επιχειρήσεις που δραστηριοποιούνται στους τομείς της παραγωγής, μεταποίησης και εμπορίας των γεωργικών προϊόντων, είναι απαραίτητο, για να διασφαλιστεί επαρκής εποπτεία και απλούστευση των διοικητικών διαδικασιών, χωρίς να αποδυναμώνεται η δραστηριότητα της παρακολούθησης από την Επιτροπή, να κάνει χρήση η Επιτροπή των εξουσιών που της έχει παραχωρήσει ο κανονισμός (ΕΚ) αριθ. 994/98 και για τις μικρομεσαίες επιχειρήσεις οι οποίες δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων, εφόσον το άρθρο 89 της συνθήκης έχει δηλωθεί ότι έχει εφαρμογή στα εν λόγω προϊόντα. Λόγω των ιδιαιτεροτήτων του γεωργικού τομέα, δικαιολογείται η έκδοση κανονισμού που να καλύπτει μόνο τις μικρομεσαίες επιχειρήσεις αυτού του τομέα.

(4) Ο παρών κανονισμός δεν θίγει τη δυνατότητα των κρατών μελών να κοινοποιούν τις κρατικές ενισχύσεις προς μικρομεσαίες επιχειρήσεις που δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων. Η Επιτροπή αξιολογεί τις κοινοποιήσεις αυτές με γνώμονα, ιδίως, τις γεωργικές κατευθυντήριες γραμμές και με βάση τον παρόντα κανονισμό. Οι εκκρεμείς κοινοποιήσεις κατά την ημερομηνία έναρξης ισχύος του παρόντος κανονισμού θα αξιολογηθούν κατά πρώτο λόγο υπό το φως του παρόντος κανονισμού και, εφόσον δεν πληρούνται οι όροι που προβλέπει ο εν λόγω κανονισμός, βάσει των γεωργικών κατευθυντήριων γραμμών. Είναι σκόπιμο να θεσπιστούν μεταβατικές διατάξεις για ενισχύσεις που έχουν χορηγηθεί πριν την έναρξη ισχύος του παρόντος κανονισμού και δεν έχουν κοινοποιηθεί κατά παράβαση της υποχρέωσης του άρθρου 88 παράγραφος 3 της συνθήκης.

(5) Κατά τα επόμενα έτη, ο γεωργικός τομέας θα πρέπει να προσαρμοστεί στη νέα πραγματικότητα και τις περαιτέρω μεταβολές όσον αφορά την εξέλιξη της αγοράς, την πολιτική για την αγορά και τους κανόνες που διέπουν το εμπόριο, τη ζήτηση και τις προτιμήσεις των καταναλωτών και την διεύρυνση της Κοινότητας. Οι αλλαγές αυτές θα επηρεάσουν όχι μόνο τις γεωργικές αγορές αλλά και τις τοπικές οικονομίες των αγροτικών περιοχών γενικά. Η πολιτική αγροτικής ανάπτυξης πρέπει να αποσκοπεί στην αποκατάσταση και ενδυνάμωση της ανταγωνιστικότητας των αγροτικών περιοχών και, κατά συνέπεια, να συμβάλει στη διατήρηση και τη δημιουργία απασχόλησης σε αυτές τις περιοχές.

(6) Οι μικρομεσαίες επιχειρήσεις συμβάλλουν καθοριστικά στη δημιουργία θέσεων απασχόλησης και, γενικότερα, αποτελούν παράγοντα κοινωνικής σταθερότητας και οικονομικού δυναμισμού. Παρόλα αυτά, η ανάπτυξή τους παρεμποδίζεται από δυσλειτουργίες της αγοράς. Συχνά δυσκολεύονται να εξασφαλίσουν τα κεφάλαια και τις πιστώσεις που χρειάζονται, λόγω της ατολμίας ορισμένων χρηματοπιστωτικών αγορών και των περιορισμένων εγγυήσεων που είναι σε θέση να παράσχουν οι μικρομεσαίες επιχειρήσεις. Επίσης, οι περιορισμένοι πόροι τους ενδέχεται να περιορίζουν τη δυνατότητα απόκτησης πληροφοριών, παραδείγματος χάρη σε σχέση με τις νέες τεχνολογίες και τις εν δυνάμει αγορές. Με βάση τα ανωτέρω, σκοπός των εξαιρούμενων βάσει του παρόντος κανονισμού ενισχύσεων πρέπει να είναι η διευκόλυνση της ανάπτυξης των οικονομικών δραστηριοτήτων των μικρομεσαίων επιχειρήσεων, υπό την προϋπόθεση ότι οι ενισχύσεις αυτές δεν βλάπτουν τους όρους των συναλλαγών σε βαθμό που να αντίκειται προς το κοινό συμφέρον. Οι εξελίξεις αυτές πρέπει να ενθαρρυνθούν και να ενισχυθούν με την απλούστευση των υφισταμένων κανόνων, στο βαθμό που εφαρμόζονται στις μικρομεσαίες επιχειρήσεις.

(7) Οι τομείς της παραγωγής, μεταποίησης και εμπορίας γεωργικών προϊόντων στην Κοινότητα κυριαρχούνται σε μεγάλο βαθμό από μικρομεσαίες επιχειρήσεις.

(8) Ο κανονισμός (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(5) έχει ήδη θεσπίσει ειδικούς κανόνες για τις κρατικές ενισχύσεις όσον αφορά ορισμένα μέτρα αγροτικής ανάπτυξης, τα οποία λαμβάνουν τη στήριξη των κρατών μελών χωρίς καμία κοινοτική χρηματοδότηση.

(9) Ο παρών κανονισμός θα πρέπει να εξαιρέσει κάθε ενίσχυση που πληροί όλες τις προϋποθέσεις που ο ίδιος προβλέπει καθώς και κάθε καθεστώς ενισχύσεων, υπό τον όρο ότι οιαδήποτε ενίσχυση που θα μπορούσε να χορηγηθεί κατ' εφαρμογήν του εκάστοτε καθεστώτος πληροί όλες τις σχετικές προϋποθέσεις του παρόντος κανονισμού. Για να εξασφαλιστεί αποτελεσματική εποπτεία και απλούστευση του διοικητικού έργου, χωρίς να εξασθενίσει η δραστηριότητα της παρακολούθησης από την Επιτροπή, τα καθεστώτα ενισχύσεων και οι μεμονωμένες ενισχύσεις που δεν εμπίπτουν σε κανένα καθεστώς ενισχύσεων είναι σκόπιμο να περιλαμβάνουν ρητή αναφορά στον παρόντα κανονισμό.

(10) Εξαιρούνται από το πεδίο εφαρμογής του παρόντος κανονισμού οι ενισχύσεις που χορηγούνται για δαπάνες διαφήμισης όπως ορίζεται από τις κοινοτικές κατευθυντήριες γραμμές για κρατικές ενισχύσεις σχετικά με διαφήμιση προϊόντων τα οποία απαριθμούνται στο παράρτημα I της συνθήκης ΕΚ και ορισμένων προϊόντων εκτός παραρτήματος I(6). Οι εν λόγω ενισχύσεις θα πρέπει να συνεχίσουν να καλύπτονται μόνο από τις εν λόγω κατευθυντήριες γραμμές.

(11) Λαμβάνοντας υπόψη την ανάγκη επίτευξης της κατάλληλης ισορροπίας μεταξύ της ελαχιστοποίησης των στρεβλώσεων του ανταγωνισμού στον ενισχυόμενο τομέα και των στόχων του παρόντος κανονισμού, δεν πρέπει να εξαιρούνται μεμονωμένες ενισχύσεις οι οποίες υπερβαίνουν το καθορισμένο μέγιστο ποσό, ανεξάρτητα αν χορηγούνται ή όχι δυνάμει κάποιου καθεστώτος ενισχύσεων το οποίο εξαιρείται βάσει του παρόντος κανονισμού.

(12) Με βάση τη συμφωνία του Παγκόσμιου Οργανισμού Εμπορίου (ΠΟΕ) για τη Γεωργία, ο κανονισμός δεν πρέπει να προβλέπει την εξαίρεση των εξαγωγικών ενισχύσεων ούτε των ενισχύσεων που ευνοούν τα εγχώρια προϊόντα εις βάρος των εισαγομένων. Οι εν λόγω ενισχύσεις είναι δυνατόν να μην συμβιβάζονται με τις διεθνείς υποχρεώσεις της Κοινότητας βάσει της συμφωνίας του Παγκόσμιου Οργανισμού Εμπορίου (ΠΟΕ) για τις επιδοτήσεις και τα αντισταθμιστικά μέτρα και της συμφωνίας του ΠΟΕ για τη γεωργία. Στην έννοια της εξαγωγικής ενίσχυσης κατά κανόνα δεν εμπίπτουν οι ενισχύσεις για την κάλυψη του κόστους συμμετοχής σε εμπορικές εκθέσεις ή μελετών ή συμβουλευτικών υπηρεσιών απαραίτητων για την παρουσίαση ενός νέου ή ήδη υπάρχοντος προϊόντος σε μια νέα αγορά.

(13) Για να εξαλειφθούν διαφορές που ενδέχεται να προκαλέσουν στρεβλώσεις του ανταγωνισμού και για να διευκολυνθεί ο συντονισμός μεταξύ των διαφόρων κοινοτικών και εθνικών πρωτοβουλιών που αφορούν τις μικρομεσαίες επιχειρήσεις, αλλά και για λόγους διοικητικής διαφάνειας και ασφάλειας δικαίου, ο ορισμός των "μικρομεσαίων επιχειρήσεων" για τους σκοπούς του παρόντος κανονισμού πρέπει να συμπίπτει με τον ορισμό ο οποίος περιέχεται στον κανονισμό (ΕΚ) αριθ. 70/2001.

(14) Σύμφωνα με την πάγια πρακτική της Επιτροπής και προκειμένου να διασφαλιστεί ότι μια ενίσχυση ανταποκρίνεται στην αρχή της αναλογικότητας και περιορίζεται στο αναγκαίο ποσό, τα ανώτατα επιτρεπόμενα όρια ενδείκνυται να καθοριστούν με βάση την ένταση της ενίσχυσης, σε συνάρτηση με μια σειρά επιλέξιμων δαπανών, και όχι με βάση το μέγιστο επιτρεπόμενο ποσό της ενίσχυσης.

(15) Για να κριθεί κατά πόσον μια δεδομένη ενίσχυση συμβιβάζεται ή όχι με την κοινή αγορά σύμφωνα με τον παρόντα κανονισμό, επιβάλλεται να λαμβάνεται υπόψη η ένταση της ενίσχυσης, δηλαδή το ποσό της ενίσχυσης εκπεφρασμένο ως ισοδύναμο επιχορήγησης. Στην περίπτωση των ενισχύσεων που είναι καταβλητέες σε περισσότερες δόσεις και των ενισχύσεων που έχουν τη μορφή δανείου υπό ευνοϊκούς όρους, ο υπολογισμός του ισοδυνάμου επιχορήγησης προϋποθέσει την εφαρμογή των επιτοκίων που ισχύουν στην αγορά κατά το χρόνο χορήγησης της ενίσχυσης. Για να επιτευχθεί η ομοιόμορφη, διαφανής και ευκολονόητη εφαρμογή της νομοθεσίας περί κρατικών ενισχύσεων, ως επιτόκια αγοράς κατά την έννοια του παρόντος κανονισμού πρέπει να νοούνται τα επιτόκια αναφοράς, υπό την προϋπόθεση ότι, στην περίπτωση του δανείου υπό ευνοϊκούς όρους, το δάνειο παρέχεται έναντι κανονικής ασφάλειας και δεν παρουσιάζει ασυνήθιστα υψηλό κίνδυνο. Τα επιτόκια αναφοράς πρέπει να είναι εκείνα τα οποία η Επιτροπή καθορίζει ανά τακτά χρονικά διαστήματα βάσει αντικειμενικών κριτηρίων και τα οποία δημοσιεύονται στην Επίσημη Εφημερίδα της Ευρωπαϊκής Ένωσης και στο Διαδίκτυο.

(16) Σύμφωνα με πάγια πρακτική της Επιτροπής για την αξιολόγηση των κρατικών ενισχύσεων στον γεωργικό τομέα, δεν απαιτείται καμία διαφοροποίηση μεταξύ μικρών επιχειρήσεων και μεσαίων επιχειρήσεων. Για ορισμένους τύπους ενισχύσεων, πρέπει να καθοριστούν τα απόλυτα ποσά της ενίσχυσης την οποία είναι δυνατό να λάβει ένας δικαιούχος.

(17) Τα ανώτατα επιτρεπόμενα όρια των ενισχύσεων θα πρέπει να καθοριστούν, με βάση την εμπειρία της Επιτροπής σε επίπεδο που να επιτυγχάνεται η δέουσα ισορροπία ανάμεσα στους στόχους ελαχιστοποίησης των στρεβλώσεων του ανταγωνισμού στον ενισχυόμενο κλάδο και της διευκόλυνσης της ανάπτυξης των οικονομικών δραστηριοτήτων των μικρομεσαίων επιχειρήσεων στον γεωργικό τομέα. Για λόγους συνοχής με τα χρηματοδοτούμενα από την Κοινότητα μέτρα στήριξης, τα ανώτατα όρια πρέπει να εναρμονιστούν με εκείνα που έχουν καθοριστεί στις γεωργικές κατευθυντήριες γραμμές και στον κανονισμό (ΕΚ) αριθ. 1257/1999.

(18) Ενδείκνυται να θεσπιστούν και ορισμένες επιπλέον προϋποθέσεις που θα πρέπει να πληρούνται για να γίνει δεκτό ότι ένα καθεστώς ενισχύσεων ή μια μεμονωμένη ενίσχυση μπορεί πράγματι να εξαιρεθεί βάσει του παρόντος κανονισμού. Εταιρίες οι οποίες λαμβάνουν ενισχύσεις επενδύσεων, θα πρέπει να πληρούν τα κριτήρια σχετικά με τη βιωσιμότητα και τα ελάχιστα επίπεδα που προβλέπονται στα άρθρα 5 και 26 παράγραφος 1 του κανονισμού (ΕΚ) αριθ. 1257/1999. Θα πρέπει να λαμβάνονται υπόψη οποιοιδήποτε περιορισμοί της παραγωγής ή περιορισμοί της κοινοτικής στήριξης στο πλαίσιο των κοινών οργανώσεων αγοράς. Λαμβάνοντας υπόψη το άρθρο 87 παράγραφος 3 στοιχείο γ) της συνθήκης, οι εξαιρούμενες ενισχύσεις δεν πρέπει κανονικά να συνεπάγονται απλώς και μόνο τη διαρκή ή περιοδική μείωση των λειτουργικών δαπανών που θα ήταν υπό κανονικές συνθήκες υποχρεωμένος να επωμισθεί ο δικαιούχος, ενώ το ύψος τους πρέπει να είναι ανάλογο των προβλημάτων που θα πρέπει να ξεπεραστούν, έτσι ώστε να διασφαλιστούν τα κοινωνικοοικονομικά οφέλη που θεωρείται ότι εξυπηρετούν το συμφέρον της Κοινότητας. Τα μονομερή μέτρα κρατικών ενισχύσεων που αποσκοπούν απλώς στη βελτίωση της οικονομικής κατάστασης των παραγωγών, αλλά τα οποία κατά κανένα τρόπο δεν συμβάλλουν στην ανάπτυξη του τομέα, και ιδίως οι ενισχύσεις που χορηγούνται αποκλειστικά βάσει της τιμής, της ποσότητας, της μονάδας παραγωγής ή της μονάδας των μέσων παραγωγής θεωρούνται ότι αποτελούν λειτουργικές ενισχύσεις που είναι ασυμβίβαστες με την κοινή αγορά. Επιπλέον, οι ενισχύσεις αυτές ενδέχεται επίσης να παρεμβαίνουν στους μηχανισμούς των κοινών οργανώσεων των αγορών. Κατά συνέπεια, ενδείκνυται να περιοριστεί το πεδίο εφαρμογής του παρόντος κανονισμού σε ορισμένου τύπου ενισχύσεις.

(19) Βάσει του παρόντος κανονισμού θα πρέπει να εξαιρούνται οι ενισχύσεις σε μικρομεσαίες επιχειρήσεις ανεξάρτητα από τον τόπο εγκατάστασής τους. Οι επενδύσεις και η δημιουργία θέσεων εργασίας μπορούν να συμβάλουν στην οικονομική ανάπτυξη των μειονεκτικών και των περιφερειών του στόχου 1 της Κοινότητας. Οι μικρομεσαίες επιχειρήσεις αυτών των περιφερειών πλήττονται τόσο από τα διαρθρωτικά προβλήματα που προκαλούνται από τη γεωγραφική τους θέση όσο και από τις δυσκολίες που οφείλονται στο μέγεθός τους. Για το λόγο αυτό, ενδείκνυται να προβλεφθούν υψηλότερα όρια έντασης της ενίσχυσης για τις μικρομεσαίες επιχειρήσεις των μειονεκτικών περιοχών και των περιφερειών του στόχου 1.

(20) Επενδύσεις μικρής κλίμακας για τη μεταποίηση και εμπορία γεωργικών προϊόντων που πραγματοποιούνται σε επίπεδο γεωργικής εκμετάλλευσης και δεν έχουν σαν αποτέλεσμα την αύξηση της παραγωγικής ικανότητας ενώ οι συνολικές επιλέξιμες δαπάνες τους είναι κάτω του ορίου που έχει εφαρμοσθεί βάσει του άρθρου 7 του κανονισμού (ΕΚ) αριθ. 1257/1999, θα πρέπει να εξετάζονται σύμφωνα με τους κανόνες που έχουν θεσπιστεί όσον αφορά τις επενδύσεις για την παραγωγή γεωργικών προϊόντων. Οι επενδύσεις στη γεωργική εκμετάλλευση για τη μεταποίηση και εμπορία γεωργικών προϊόντων, που έχουν ως αποτέλεσμα την αύξηση της παραγωγής και/ή οι συνολικές επιλέξιμες δαπάνες των οποίων υπερβαίνουν το όριο που έχει καθοριστεί κατ'εφαρμογήν του άρθρου 7 του κανονισμού (ΕΚ) αριθ. 1257/1999, θα πρέπει να εξετάζονται σύμφωνα με τους κανόνες που έχουν θεσπιστεί όσον αφορά τις επενδύσεις για τη μεταποίηση και εμπορία γεωργικών προϊόντων.

(21) Σε περίπτωση χορήγησης ενισχύσεων για την προσαρμογή σε νεοθεσπισθέντα πρότυπα σε κοινοτικό επίπεδο, τα κράτη μέλη δεν επιτρέπεται να παρατείνουν την περίοδο προσαρμογής για τους κατόχους εκμεταλλεύσεων, μέσω της καθυστέρησης εφαρμογής αυτών των κανόνων. Ως εκ τούτου, πρέπει να υπάρξει σαφής καθορισμός της ημερομηνίας πέραν της οποίας δεν θα είναι δυνατό να θεωρείται πλέον η νέα νομοθεσία ως νέα.

(22) Υπηρεσίες που παρέχονται με επιδοτούμενες τιμές προσφέρονται συχνά σε κατόχους εκμεταλλεύσεων από εταιρείες τις οποίες δεν μπορεί να επιλέξει ελεύθερα ο κάτοχος της εκμετάλλευσης. Για να αποτραπεί το ενδεχόμενο η ενίσχυση να χορηγείται σε φορείς παροχής της υπηρεσίας, και όχι στον κάτοχο της εκμετάλλευσης και για να εξασφαλιστεί ότι ο κάτοχος της εκμετάλλευσης δέχεται την καλύτερη δυνατή εξυπηρέτηση σε ανταγωνιστική τιμή, πρέπει να εξασφαλίζεται ότι η επιλογή και η αμοιβή των εν λόγω φορέων παροχής υπηρεσιών είναι σύμφωνες με τους κανόνες της αγοράς. Εντούτοις, για ορισμένες υπηρεσίες, και ιδίως για τους ελέγχους, και λόγω του χαρακτήρα της υπηρεσίας ή της νομικής βάσης η οποία διέπει την παροχή της υπηρεσίας, ενδέχεται να υπάρχει ένας μόνο φορέας παροχής υπηρεσιών.

(23) Ορισμένοι κανονισμοί του Συμβουλίου στον γεωργικό τομέα προβλέπουν ειδικές άδειες για την καταβολή ενισχύσεων από τα κράτη μέλη, συχνά σε συνδυασμό ή συμπληρωματικά προς την κοινοτική χρηματοδότηση. Εντούτοις, οι διατάξεις αυτές δεν προβλέπουν συνήθως απαλλαγή από την υποχρέωση κοινοποίησης βάσει του άρθρου 88 της συνθήκης, εφόσον τα μέτρα αυτά δεν πληρούν τους όρους του άρθρου 87 παράγραφος 1 της συνθήκης. Εφόσον οι όροι των εν λόγω ενισχύσεων προσδιορίζονται σαφώς σε αυτούς τους κανονισμούς και/ή υφίσταται υποχρέωση κοινοποίησης των υπόψη μέτρων στην Επιτροπή, βάσει των ειδικών διατάξεων αυτών των κανονισμών, δεν είναι απαραίτητη καμία άλλη ξεχωριστή κοινοποίηση βάσει της διάταξης του άρθρου 88 παράγραφος 3 της συνθήκης, με στόχο να πραγματοποιήσει η Επιτροπή την αξιολόγηση αυτών των μέτρων. Για λόγους ασφάλειας του δικαίου, ο παρών κανονισμός πρέπει να περιλαμβάνει παραπομπή στις διατάξεις αυτές και, ως εκ τούτου, δεν είναι αναγκαία η κοινοποίηση των εν λόγω μέτρων, βάσει του άρθρου 88 της συνθήκης, εφόσον μπορεί να διασφαλιστεί εκ των προτέρων ότι οι εν λόγω ενισχύσεις χορηγούνται αποκλειστικά σε ΜΜΕ.

(24) Για να διασφαλιστεί ότι η εκάστοτε ενίσχυση είναι απαραίτητη και ότι λειτουργεί ως κίνητρο για την ανάπτυξη συγκεκριμένων δραστηριοτήτων, βάσει του παρόντος κανονισμού δεν πρέπει να εξαιρούνται δραστηριότητες τις οποίες ούτως ή άλλως θα ανέπτυσσε ο δικαιούχος υπό τους όρους που ισχύουν στην αγορά. Δεν επιτρέπεται η αναδρομική χορήγηση ενισχύσεων για δραστηριότητες οι οποίες έχουν ήδη αναληφθεί από το δικαιούχο.

(25) Βάσει του παρόντος κανονισμού δεν πρέπει να εξαιρούνται οι περιπτώσεις σώρευσης μιας ενίσχυσης με άλλες κρατικές ενισχύσεις, περιλαμβανομένων εκείνων των ενισχύσεων που χορηγούνται από εθνικές, περιφερειακές ή τοπικές αρχές, ή με δημόσια χρηματοδότηση που χορηγείται στο πλαίσιο του κανονισμού (ΕΚ) αριθ. 1257/1999 ή με κοινοτική συνδρομή σε σχέση με τα ίδια επιλέξιμα κόστη, όταν η σώρευση αυτή υπερβαίνει τα όρια που καθορίζονται στον παρόντα κανονισμό.

(26) Για λόγους διαφάνειας και αποτελεσματικής εποπτείας, σύμφωνα με το άρθρο 3 του κανονισμού (ΕΚ) αριθ. 994/98, ενδείκνυται η καθιέρωση τυποποιημένου εντύπου με το οποίο τα κράτη μέλη πρέπει να υποβάλλουν στην Επιτροπή συνοπτικά πληροφοριακά στοιχεία κάθε φορά που, δυνάμει του παρόντος κανονισμού, εφαρμόζουν ένα καθεστώς ενισχύσεων ή χορηγούν μεμονωμένη ενίσχυση που δεν εντάσσεται σε τέτοιο καθεστώς, με σκοπό τη δημοσίευση των εν λόγω στοιχείων στην Επίσημη Εφημερίδα της Ευρωπαϊκής Ένωσης. Για τους ίδιους λόγους ενδείκνυται να θεσπιστούν κανόνες για τα αρχεία που τα κράτη μέλη οφείλουν να τηρούν όσον αφορά τις εξαιρούμενες βάσει του παρόντος κανονισμού ενισχύσεις. Για τους σκοπούς των ετήσιων εκθέσεων τις οποίες τα κράτη μέλη οφείλουν να υποβάλλουν στην Επιτροπή, η Επιτροπή ενδείκνυται να καθορίσει τους ειδικούς όρους που θα πρέπει να πληρούν οι εν λόγω εκθέσεις. Ενόψει της ευρείας διαθεσιμότητας της αναγκαίας τεχνολογίας, οι συνοπτικές πληροφορίες και η ετήσια έκθεση θα πρέπει να συντάσσονται σε ηλεκτρονική μορφή.

(27) Η παράλειψη από ένα κράτος μέλος της μη συμμόρφωσης προς τις θεσπιζόμενες στον παρόντα κανονισμό υποχρεώσεις υποβολής εκθέσεων καθιστά αδύνατη για την Επιτροπή την εκτέλεση των καθηκόντων παρακολούθησης βάσει του άρθρου 88 παράγραφος 1 της συνθήκης και, ιδίως, την εκτίμηση εάν η σωρευτική οικονομική επίπτωση των ενισχύσεων που εξαιρούνται βάσει του παρόντος κανονισμού είναι τέτοια ώστε να επηρεάζει δυσμενώς τους όρους του εμπορίου σε έκταση αντίθετη προς το κοινό συμφέρον. Η ανάγκη εκτίμησης της σωρευτικής επίπτωσης της κρατικής ενίσχυσης απαιτείται ιδιαίτερα όταν ο ίδιος ο δικαιούχος μπορεί να λαμβάνει ενισχύσεις που χορηγούνται από διάφορες πηγές, όπως συμβαίνει όλο και περισσότερο στην περίπτωση του τομέα της γεωργίας. Ως εκ τούτου, θα πρέπει να είναι δυνατόν για την Επιτροπή να αναστέλλει την εφαρμογή του παρόντος κανονισμού για το εν λόγω κράτος μέλος ή για τμήμα αυτού. Για λόγους ασφάλειας του δικαίου, η ενίσχυση η οποία έχει ήδη χορηγηθεί βάσει του παρόντος κανονισμού, θα πρέπει να συνεχίσει να εξαιρείται. Αμέσως μετά την πλήρη συμμόρφωση προς τις υποχρεώσεις υποβολής εκθέσεων, ο παρών κανονισμός θα πρέπει να εφαρμόζεται εκ νέου για το εν λόγω κράτος μέλος.

(28) Λαμβανομένης υπόψη της εμπειρίας που έχει αποκτήσει η Επιτροπή, και ιδίως της συχνότητας με την οποία γενικά είναι αναγκαίο να αναθεωρείται η πολιτική για τις κρατικές ενισχύσεις, είναι σκόπιμο να περιοριστεί η περίοδος εφαρμογής του παρόντος κανονισμού. Σε περίπτωση που η ισχύς του παρόντος κανονισμού δεν παραταθεί, τα καθεστώτα ενισχύσεων που έχουν ήδη εξαιρεθεί δυνάμει του παρόντος κανονισμού, πρέπει να εξακολουθήσουν να εξαιρούνται επί έξι μήνες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ 1

ΠΕΔΙΟ ΕΦΑΡΜΟΓΗΣ, ΟΡΙΣΜΟΙ ΚΑΙ ΠΡΟΫΠΟΘΕΣΕΙΣ

Άρθρο 1

Πεδίο εφαρμογής

Ο παρών κανονισμός εφαρμόζεται στις ενισχύσεις που χορηγούνται σε μικρομεσαίες επιχειρήσεις οι οποίες δραστηριοποιούνται στους τομείς της παραγωγής, μεταποίησης ή εμπορίας γεωργικών προϊόντων.

Ο παρών κανονισμός δεν εφαρμόζεται:

α) στις ενισχύσεις που χορηγούνται για δαπάνες που συνδέονται με διαφήμιση όπως ορίζεται από τις κοινοτικές κατευθυντήριες γραμμές για κρατικές ενισχύσεις για τη διαφήμιση προϊόντων που περιλαμβάνονται στο παράρτημα I της συνθήκης ΕΚ καθώς και ορισμένων προϊόντων εκτός παραρτήματος I·

β) στις ενισχύσεις που χορηγούνται για τη μεταποίηση γεωργικών προϊόντων του παραρτήματος I σε προϊόντα εκτός παραρτήματος I.

Ο παρών κανονισμός δεν εφαρμόζεται σε ενισχύσεις για μεμονωμένες επενδύσεις με επιλέξιμες δαπάνες πλέον των 12,5 εκατ. ευρώ, ή σε περίπτωση που το πραγματικό ποσό της ενίσχυσης υπερβαίνει τα 6 εκατ. ευρώ. Οι εν λόγω ενισχύσεις κοινοποιούνται ειδικά στην Επιτροπή σύμφωνα με το άρθρο 88 παράγραφος 3 της συνθήκης.

Με την επιφύλαξη του άρθρου 16 στοιχείο α), ο παρών κανονισμός δεν εφαρμόζεται:

α) σε ενισχύσεις σε εξαγωγικές δραστηριότητες, συγκεκριμένα δε σε ενισχύσεις που συνδέονται άμεσα με τις εξαγόμενες ποσότητες, την ίδρυση και τη λειτουργία δικτύου διανομής ή άλλες τρέχουσες δαπάνες που συνδέονται με εξαγωγικές δραστηριότητες·

β) σε ενισχύσεις που ευνοούν τη χρήση εγχωρίων έναντι εισαγόμενων προϊόντων.

Άρθρο 2

Ορισμοί

Για τους σκοπούς του παρόντος κανονισμού νοούνται:

1. ως "ενίσχυση", κάθε μέτρο το οποίο πληροί το σύνολο των κριτηρίων που καθορίζονται στο άρθρο 87 παράγραφος 1 της συνθήκης·

2. ως "γεωργικό προϊόν", α) τα προϊόντα που απαριθμούνται στο παράρτημα Ι της Συνθήκης, εκτός των προϊόντων αλιείας και υδατοκαλλιέργειας που καλύπτονται από τον κανονισμό (ΕΚ) αριθ. 104/2000 του Συμβουλίου(7)·

β) τα προϊόντα που υπάγονται στους κωδικούς ΣΟ 4502, 4503 και 4504 (προϊόντα από φελλό)·

γ) τα προϊόντα που χρησιμεύουν για απομίμηση ή υποκατάσταση του γάλακτος και των γαλακτοκομικών προϊόντων, όπως αναφέρονται στο άρθρο 3 παράγραφος 2 του κανονισμού (ΕΟΚ) αριθ. 1898/87 του Συμβουλίου(8)·

3. ως "μεταποίηση γεωργικού προϊόντος", η επέμβαση σε ένα γεωργικό προϊόν, όταν το προϊόν το οποίο προκύπτει από την επέμβαση είναι γεωργικό προϊόν·

4. ως "μικρομεσαίες επιχειρήσεις" ("ΜΜΕ"), οι επιχειρήσεις που ορίζονται στο παράρτημα Ι του κανονισμού (ΕΚ) αριθ. 70/2001·

5. ως "ακαθάριστη ένταση ενίσχυσης", το ποσό της ενίσχυσης, εκπεφρασμένο ως ποσοστό των επιλέξιμων δαπανών του σχεδίου. Όλα τα χρησιμοποιούμενα αριθμητικά στοιχεία λαμβάνονται υπόψη πριν από την αφαίρεση των τυχόν άμεσων φόρων. Όταν χορηγούνται ενισχύσεις υπό μορφή άλλη πλην της επιδότησης, το ύψος της ενίσχυσης ισούται με το ισοδύναμο επιχορήγησης της ενίσχυσης. Το προεξοφλητικό επιτόκιο που εφαρμόζεται για τον σκοπό αυτό, καθώς και για τον υπολογισμό του ύψους της ενίσχυσης στην περίπτωση του δανείου υπό ευνοϊκούς όρους, είναι το επιτόκιο αναφοράς που ισχύει κατά τον χρόνο της χορήγησης·

6. ως "προϊόν ποιότητας", α) το προϊόν που είναι σαφώς υψηλότερης ποιότητας όσον αφορά τουλάχιστον ένα κριτήριο σε σύγκριση προς εκείνο που απαιτείται από υποχρεωτικά πρότυπα· αυτή η σαφώς ανώτερη ποιότητα ενδέχεται να αφορά το προϊόν, ή την κατεργασία του προϊόντος, και πρέπει να επαληθεύεται με ανεξάρτητο εξωτερικό έλεγχο·

β) το προϊόν που πληροί τα ποιοτικά πρότυπα που καθορίζονται στην κοινοτική νομοθεσία για συγκεκριμένα προϊόντα ποιότητας·

7. ως "δυσμενή καιρικά φαινόμενα που μπορούν να εξομοιωθούν με θεομηνίες" καιρικές συνθήκες όπως ο παγετός, το χαλάζι, ο πάγος, η βροχή ή η ξηρασία που καταστρέφουν το 20 % της συνήθους παραγωγής στις μειονεκτικές περιοχές και το 30 % της παραγωγής σε άλλες περιοχές·

8. ως "μειονεκτικές περιοχές", οι περιοχές που καθορίζονται από τα κράτη μέλη βάσει του άρθρου 17 του κανονισμού (ΕΚ) αριθ. 1257/1999·

9. ως "περιφέρειες του στόχου 1", οι περιφέρειες που αναφέρονται στο άρθρο 3 του κανονισμού (ΕΚ) αριθ. 1260/1999 του Συμβουλίου(9)·

10. ως "προσφάτως θεσπισθείσες ελάχιστες προδιαγραφές όσον αφορά το περιβάλλον, την υγιεινή και την καλή διαβίωση των ζώων", οι προδιαγραφές που πρέπει να καταστούν υποχρεωτικές για επιχειρηματίες σε διάστημα όχι μεγαλύτερο των δύο ετών πριν από την πραγματοποίηση της επένδυσης, σε περίπτωση που η νομοθεσία δεν προβλέπει καμία μεταβατική περίοδο, ή εφόσον οι προδιαγραφές θα καταστούν υποχρεωτικές μετά την πραγματοποίηση της επένδυσης, βάσει των μεταβατικών περιόδων που προβλέπονται στη νομοθεσία περί θεσπίσεως παρόμοιων προδιαγραφών·

11. ως "νέοι γεωργοί", οι παραγωγοί γεωργικών προϊόντων, όπως ορίζονται στο άρθρο 8 του κανονισμού (ΕΚ) αριθ. 1257/1999·

12. ως "ομάδα παραγωγών", η ομάδα που έχει συσταθεί με στόχο την από κοινού προσαρμογή, στο πλαίσιο των στόχων των κοινών οργανώσεων αγοράς, της παραγωγής και της απόδοσης των μελών της στις απαιτήσεις της αγοράς, ιδίως μέσω της συγκέντρωσης της προσφοράς·

13. ως "ένωση παραγωγών", η ένωση που αποτελείται από αναγνωρισμένες ομάδες παραγωγών και επιδιώκει τους ίδιους στόχους σε μεγαλύτερη κλίμακα.

Άρθρο 3

Προϋποθέσεις εξαίρεσης

1. Με την επιφύλαξη του άρθρου 20, μεμονωμένη ενίσχυση εκτός οιουδήποτε καθεστώτος ενισχύσεων, η οποία πληροί όλες τις προϋποθέσεις του παρόντος κανονισμού, συμβιβάζεται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και απαλλάσσεται της προβλεπόμενης από το άρθρο 88 παράγραφος 3 της συνθήκης υποχρέωσης προς κοινοποίηση, εφόσον περιέχει ρητή αναφορά στον παρόντα κανονισμό, μνημονεύοντας τον τίτλο του και τα στοιχεία δημοσίευσής του στην Επίσημη Εφημερίδα της Ευρωπαϊκής Ένωσης.

2. Με την επιφύλαξη του άρθρου 20, τα καθεστώτα ενισχύσεων που πληρούν όλες τις προϋποθέσεις του παρόντος κανονισμού συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και απαλλάσσονται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, υπό τον όρο ότι:

α) κάθε ενίσχυση που μπορεί να χορηγηθεί δυνάμει αυτού του καθεστώτος πληροί όλες τις προϋποθέσεις του παρόντος κανονισμού·

β) το καθεστώς περιέχει ρητή αναφορά του παρόντος κανονισμού, μνημονεύοντας τον τίτλο και τα στοιχεία δημοσίευσής του στην Επίσημη Εφημερίδα της Ευρωπαϊκής Ένωσης.

3. Οι ενισχύσεις που χορηγούνται βάσει των καθεστώτων που αναφέρονται στην παράγραφο 2 συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και απαλλάσσονται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, υπό την προϋπόθεση ότι η εκάστοτε ενίσχυση πληροί πλήρως όλους τους όρους του παρόντος κανονισμού.

ΚΕΦΑΛΑΙΟ 2

ΚΑΤΗΓΟΡΙΕΣ ΕΝΙΣΧΥΣΕΩΝ

Άρθρο 4

Επενδύσεις σε γεωργικές εκμεταλλεύσεις

1. Οι ενισχύσεις για επενδύσεις σε γεωργικές εκμεταλλεύσεις εντός της Κοινότητας για την παραγωγή, μεταποίηση και εμπορία γεωργικών προϊόντων, συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εφόσον πληρούν τις προϋποθέσεις που ορίζονται στις παραγράφους 2 έως 9.

2. Η ακαθάριστη ένταση της ενίσχυσης δεν πρέπει να υπερβαίνει:

α) το 50 % των επιλέξιμων επενδύσεων στις μειονεκτικές περιοχές και

β) το 40 % των επιλέξιμων επενδύσεων στις άλλες περιοχές.

Όταν οι επενδύσεις πραγματοποιούνται από νέους γεωργούς εντός πέντε ετών από την ίδρυση της επιχείρησης, το ανώτατο ποσοστό της ενίσχυσης αυξάνεται στο 60 % στις μειονεκτικές περιοχές και στο 50 % στις άλλες περιοχές.

Όταν οι επενδύσεις συνεπάγονται πρόσθετες δαπάνες που αφορούν την προστασία και τη βελτίωση του περιβάλλοντος, τη βελτίωση των συνθηκών υγιεινής των κτηνοτροφικών εκμεταλλεύσεων ή την καλή διαβίωση των ζώων στις εκμεταλλεύσεις, τα ανώτατα ποσοστά της ενίσχυσης του 50 % και 40 %, τα οποία αναφέρονται στα στοιχεία α) και β) του πρώτου εδαφίου, είναι δυνατόν να αυξηθούν κατά 25 και 20 εκατοστιαίες μονάδες αντίστοιχα. Η αύξηση αυτή είναι δυνατό να χορηγείται αποκλειστικά για επενδύσεις οι οποίες υπερβαίνουν τις ισχύουσες ελάχιστες κοινοτικές προδιαγραφές, ή για επενδύσεις που πραγματοποιούνται για τη συμμόρφωση με προσφάτως θεσπισθείσες ελάχιστες προδιαγραφές. Η αύξηση πρέπει να αφορά αυστηρά τις πρόσθετες επιλέξιμες δαπάνες που είναι απαραίτητες και δεν εφαρμόζεται σε επενδύσεις οι οποίες έχουν σαν αποτέλεσμα την αύξηση της παραγωγικής ικανότητας.

3. Η επένδυση πρέπει να επιδιώκει έναν ή περισσότερους από τους ακόλουθους στόχους:

α) τη μείωση του κόστους παραγωγής·

β) τη βελτίωση και αναδιάταξη της παραγωγής·

γ) τη βελτίωση της ποιότητας·

δ) τη διατήρηση και βελτίωση του φυσικού περιβάλλοντος, των συνθηκών υγιεινής και των προδιαγραφών διαβίωσης των ζώων·

ε) την προώθηση της διαφοροποίησης των γεωργικών δραστηριοτήτων.

4. Οι επιλέξιμες δαπάνες μπορούν να περιλαμβάνουν:

α) την κατασκευή, την αγορά ή τη βελτίωση ακίνητης περιουσίας·

β) την αγορά ή τη χρηματοδοτική μίσθωση με δυνατότητα αγοράς νέου μηχανολογικού εξοπλισμού, περιλαμβανομένου του λογισμικού ηλεκτρονικών υπολογιστών, μέχρι την αγοραστική αξία του περιουσιακού στοιχείου· άλλες δαπάνες που συνδέονται με σύμβαση χρηματοδοτικής μίσθωσης (φόροι, περιθώριο κέρδους του εκμισθωτή, έξοδα αναχρηματοδότησης τόκων, γενικά έξοδα, ασφάλιστρα, κ.λπ.) δεν αποτελούν επιλέξιμες δαπάνες·

γ) γενικές δαπάνες, όπως οι αμοιβές αρχιτεκτόνων, μηχανικών και συμβούλων, οι δαπάνες για μελέτες σκοπιμότητας, για την απόκτηση διπλωμάτων ευρεσιτεχνίας και αδειών εκμετάλλευσης, μέχρι ποσοστού 12 % της δαπάνης που αναφέρεται στα στοιχεία α) και β).

Κατά παρέκκλιση των διατάξεων του στοιχείου β) του πρώτου εδαφίου, η αγορά μεταχειρισμένου εξοπλισμού μπορεί να θεωρηθεί ως επιλέξιμη δαπάνη σε δεόντως αιτιολογημένες περιστάσεις, όταν πληρούνται οι ακόλουθοι τέσσερις όροι:

α) δήλωση του πωλητή του εξοπλισμού που να επιβεβαιώνει την ακριβή προέλευσή του και ότι ο εξοπλισμός δεν έχει αποτελέσει ήδη αντικείμενο εθνικής ή κοινοτικής ενίσχυσης·

β) η αγορά του εξοπλισμού αντιπροσωπεύει ιδιαίτερο πλεονέκτημα για το πρόγραμμα ή έργο, ή έχει καταστεί απαραίτητη λόγω εκτάκτων περιστάσεων (δεν υπήρχε εγκαίρως διαθέσιμος νέος εξοπλισμός, με αποτέλεσμα να τεθεί σε κίνδυνο η σωστή εκτέλεση του έργου)·

γ) μείωση του συνεπαγόμενου κόστους (και κατά συνέπεια του ποσού της ενίσχυσης) σε σύγκριση με το κόστος αγοράς νέου ίδιου εξοπλισμού, με διατήρηση ικανοποιητικού δείκτη κόστους - ωφέλειας·

δ) ο αγοραζόμενος μεταχειρισμένος εξοπλισμός πρέπει να έχει τα απαραίτητα τεχνικά ή/και τεχνολογικά χαρακτηριστικά που είναι σύμφωνα με τις απαιτήσεις του έργου.

5. Η ενίσχυση είναι δυνατό να χορηγείται μόνο σε βιώσιμες γεωργικές εκμεταλλεύσεις οι οποίες πληρούν τα κριτήρια του άρθρου 5 του κανονισμού (ΕΚ) αριθ. 1257/1999.

Η ενίσχυση μπορεί να χορηγείται με σκοπό να βοηθήσει το δικαιούχο να επιτύχει τα ελάχιστα πρότυπα που έχουν θεσπιστεί προσφάτως όσον αφορά το περιβάλλον, την υγιεινή και την καλή διαβίωση των ζώων.

Η αξιολόγηση σύμφωνα με τα κριτήρια του άρθρου 5 του κανονισμού (ΕΚ) αριθ. 1257/1999 πρέπει να πραγματοποιείται σε επίπεδο επιχείρησης από δημόσιο φορέα ή από ένα ανεξάρτητο τρίτο μέρος που να διαθέτει τα προσόντα να πραγματοποιήσει παρόμοια αξιολόγηση. Οι κανόνες περί καθορισμού του καθεστώτος ενίσχυσης ή η απόφαση για τη χορήγηση ατομικής ενίσχυσης εκτός του πλαισίου παρόμοιου καθεστώτος πρέπει να προσδιορίζουν τον τρόπο διενέργειας αυτής της εκτίμησης.

6. Εξαιρείται η χορήγηση ενισχύσεων μόνον εάν προσκομίζονται επαρκείς αποδείξεις ότι είναι δυνατό να εξευρεθούν συνήθεις δυνατότητες διάθεσης των προϊόντων στην αγορά. Αυτό πρέπει να αξιολογείται στο κατάλληλο επίπεδο, όπως καθορίζεται από το κράτος μέλος, σε σχέση με τα εξεταζόμενα προϊόντα, τους τύπους των επενδύσεων και την υφιστάμενη και αναμενόμενη παραγωγική ικανότητα. Η αξιολόγηση των φυσιολογικών δυνατοτήτων διάθεσης στην αγορά πρέπει να πραγματοποιείται από δημόσιο φορέα ή τρίτο μέρος, το οποίο δεν εξαρτάται από τον δικαιούχο της ενίσχυσης και διαθέτει τα προσόντα να πραγματοποιήσει την εν λόγω αξιολόγηση. Οι κανόνες περί καθορισμού του καθεστώτος ενίσχυσης πρέπει να προσδιορίζουν τον τρόπο διενέργειας αυτής της αξιολόγησης.

7. Δεν εξαιρούνται ενισχύσεις οι οποίες χορηγούνται κατά παράβαση απαγορεύσεων ή περιορισμών που προβλέπονται σε κανονισμούς του Συμβουλίου για τη θέσπιση κοινών οργανώσεων αγοράς, ακόμη και όταν οι εν λόγω απαγορεύσεις και περιορισμοί αφορούν μόνο την κοινοτική στήριξη.

8. Οι ενισχύσεις δεν πρέπει να αφορούν συγκεκριμένα γεωργικά προϊόντα, ενώ δεν εξαιρούνται εφόσον έχουν χορηγηθεί για τα κάτωθι:

α) για επενδύσεις που έχουν ως στόχο ή αποτέλεσμα την αύξηση της παραγωγικής ικανότητας, εφόσον η αύξηση της ικανότητας μιας εκμετάλλευσης υπερβαίνει το 20 %, υπολογιζόμενη σε μονάδες ζωικού κεφαλαίου όσον αφορά τη ζωική παραγωγή και σε καλλιεργούμενη έκταση όσον αφορά τη φυτική παραγωγή·

β) για την αγορά δικαιωμάτων παραγωγής, ζώων, γης εκτός γης για οικοδομικούς σκοπούς, φυτών ή για τη φύτευση φυτών·

γ) για επενδύσεις απλής μετεγκατάστασης.

9. Οι ανώτατες επιλέξιμες δαπάνες για ενίσχυση δεν είναι δυνατόν να υπερβαίνουν το όριο της συνολικής επιλέξιμης επένδυσης για ενίσχυση, όπως έχει οριστεί από το κράτος μέλος κατ' εφαρμογήν του άρθρου 7 του κανονισμού (ΕΚ) αριθ 1257/1999. Τα καθεστώτα ενισχύσεων πρέπει να αναφέρουν το όριο αυτό.

10. Δεν εξαιρείται η χορήγηση ενισχύσεων που αφορούν τα κάτωθι:

α) την παρασκευή και εμπορία προϊόντων απομίμησης ή υποκατάστασης του γάλακτος και των γαλακτοκομικών προϊόντων·

β) δραστηριότητες μεταποίησης και εμπορίας στον τομέα της ζάχαρης.

Άρθρο 5

Διατήρηση παραδοσιακών χρήσεων γης (τοπίων) και κτηρίων

1. Οι ενισχύσεις για τη διατήρηση παραδοσιακών χρήσεων γης (τοπίων) και κτιριακών εγκαταστάσεων επιχειρήσεων οι οποίες δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων είναι συμβατές με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης εφόσον πληρούνται οι όροι των παραγράφων 2 και 3.

2. Είναι δυνατό να χορηγείται ενίσχυση μέχρι 100 % των πραγματικών δαπανών που πραγματοποιούνται για επενδύσεις ή κεφαλαιουχικό εξοπλισμό και αποσκοπούν στη διατήρηση μη παραγωγικών στοιχείων της κληρονομιάς που βρίσκονται σε γεωργικές εκμεταλλεύσεις, όπως αρχαιολογικά ή ιστορικά στοιχεία. Οι δαπάνες αυτές μπορούν να περιλαμβάνουν εύλογη αποζημίωση για την εργασία που εκτελεί ο ίδιος ο κάτοχος της εκμετάλλευσης, ή οι εργάτες του, εντός ανώτατου ορίου 10000 ευρώ ετησίως.

3. Είναι δυνατόν να χορηγείται ενίσχυση μέχρι 60 %, ή 75 % στις μειονεκτικές περιοχές, των πραγματικών δαπανών που πραγματοποιούνται για επενδύσεις ή κεφαλαιουχικό εξοπλισμό και έχουν ως στόχο τη διατήρηση στοιχείων κληρονομιάς σε παραγωγικά στοιχεία του ενεργητικού εκμεταλλεύσεων όπως αγροτικά κτίρια, υπό τον όρο ότι η επένδυση δεν συνεπάγεται αύξηση της παραγωγικής ικανότητας της γεωργικής εκμετάλλευσης.

Σε περίπτωση αύξησης της παραγωγικής ικανότητας, εφαρμόζονται τα συνήθη ποσοστά ενισχύσεων για επενδύσεις, που ορίζονται στο άρθρο 4 παράγραφος 2 όσον αφορά τις επιλέξιμες δαπάνες οι οποίες προκύπτουν από την πραγματοποίηση των σχετικών εργασιών με τη χρησιμοποίηση συνηθισμένων σύγχρονων υλικών. Είναι δυνατό να χορηγείται πρόσθετη ενίσχυση, μέχρι 100 % για την κάλυψη των ειδικών δαπανών λόγω της χρησιμοποίησης παραδοσιακών υλικών τα οποία είναι απαραίτητα για τη διατήρηση των στοιχείων κληρονομιάς του κτιρίου.

Άρθρο 6

Μετεγκατάσταση αγροτικών κτιρίων για λόγους δημοσίου συμφέροντος

1. Η ενίσχυση για την μετεγκατάσταση κτιρίων γεωργικών εκμεταλλεύσεων συμβιβάζεται με τη κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρείται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν είναι προς το δημόσιο συμφέρον και πληροί τους όρους των παραγράφων 2, 3 και 4.

Η επίκληση του δημοσίου συμφέροντος για την αιτιολόγηση της χορήγησης ενίσχυσης βάσει του παρόντος άρθρου προσδιορίζεται στις σχετικές διατάξεις του κράτους μέλους.

2. Είναι δυνατόν να χορηγείται ενίσχυση μέχρι το 100 % των πραγματικών δαπανών, όταν η μετεγκατάσταση προς το δημόσιο συμφέρον συνίσταται απλώς στην κατεδάφιση, την απομάκρυνση και την εκ νέου ανέγερση υφισταμένων εγκαταστάσεων.

3. Όταν η μετεγκατάσταση προς το δημόσιο συμφέρον έχει σαν αποτέλεσμα να αποκτήσει ο κάτοχος της εκμετάλλευσης περισσότερες σύγχρονες κτιριακές εγκαταστάσεις, ο κάτοχος της εκμετάλλευσης συνεισφέρει τουλάχιστον το 60 %, ή το 50 % στις μειονεκτικές περιοχές, της αύξησης της αξίας των εγκαταστάσεων μετά την μετεγκατάσταση. Εάν ο δικαιούχος είναι νέος γεωργός, η συνεισφορά του πρέπει να είναι τουλάχιστον 55 % ή 45 % αντίστοιχα.

4. Όταν η μετεγκατάσταση προς το δημόσιο συμφέρον έχει ως αποτέλεσμα την αύξηση της παραγωγικής ικανότητας, η συνεισφορά του δικαιούχου πρέπει να είναι τουλάχιστον ίση με το 60 %, ή το 50 % στις μειονεκτικές περιοχές. Εάν ο δικαιούχος είναι νέος γεωργός, η συνεισφορά πρέπει να είναι τουλάχιστον 55 % ή 45 %.

Άρθρο 7

Επενδύσεις για μεταποίηση και εμπορία

1. Οι ενισχύσεις για επενδύσεις στους τομείς της μεταποίησης και εμπορίας γεωργικών προϊόντων συμβιβάζονται με την κοινή αγορά κατά την έννοια του άρθρου 87 παράγραφος 3 σημείο γ) της Συνθήκης και εξαιρούνται από την προβλεπόμενη στο άρθρο 88 παράγραφος 3 της Συνθήκης υποχρέωση κοινοποίησης, εάν πληρούνται οι όροι των παραγράφων 2 έως 7.

2. Η ακαθάριστη ένταση της ενίσχυσης δεν πρέπει να υπερβαίνει:

α) το 50 % των επιλέξιμων δαπανών στις περιφέρειες του στόχου 1·

β) το 40 % των επιλέξιμων επενδύσεων σε άλλες περιοχές.

3. Οι επιλέξιμες δαπάνες μπορούν να περιλαμβάνουν:

α) την κατασκευή, αγορά ή βελτίωση ακινήτων·

β) την αγορά ή τη χρηματοδοτική μίσθωση με δυνατότητα αγοράς νέου μηχανολογικού εξοπλισμού, συμπεριλαμβανομένου του λογισμικού ηλεκτρονικών υπολογιστών μέχρι την αγοραστική αξία του περιουσιακού σημείου· άλλες δαπάνες που συνδέονται με σύμβαση χρηματοδοτικής μίσθωσης (φόροι, περιθώριο κέρδους εκμισθωτή, έξοδα αναχρηματοδότησης τόκων, γενικά έξοδα, ασφάλιστρα, κ.λπ.) δεν είναι επιλέξιμες δαπάνες·

γ) γενικές δαπάνες, όπως οι αμοιβές αρχιτεκτόνων, μηχανικών και συμβούλων, οι δαπάνες για μελέτες σκοπιμότητας, για την απόκτηση διπλωμάτων ευρεσιτεχνίας και αδειών εκμετάλλευσης, μέχρι ποσοστού 12 % της δαπάνης που αναφέρεται στα στοιχεία α) και β).

Κατά παρέκκλιση των διατάξεων του στοιχείου β) του πρώτου εδαφίου, η αγορά μεταχειρισμένου εξοπλισμού μπορεί να θεωρηθεί ως επιλέξιμη δαπάνη σε δεόντως αιτιολογημένες περιστάσεις, όταν πληρούνται οι ακόλουθοι τέσσερις όροι:

α) δήλωση του πωλητή του εξοπλισμού που να επιβεβαιώνει την ακριβή προέλευσή του και ότι ο εξοπλισμός δεν έχει αποτελέσει ήδη αντικείμενο εθνικής ή κοινοτικής ενίσχυσης·

β) η αγορά του εξοπλισμού αντιπροσωπεύει ιδιαίτερο πλεονέκτημα για το πρόγραμμα ή έργο, ή έχει καταστεί απαραίτητη λόγω εκτάκτων περιστάσεων (δεν υπήρχε εγκαίρως διαθέσιμος νέος εξοπλισμός, με αποτέλεσμα να τεθεί σε κίνδυνο η σωστή εκτέλεση του έργου)·

γ) μείωση του συνεπαγόμενου κόστους (και κατά συνέπεια του ποσού της ενίσχυσης) σε σύγκριση με το κόστος αγοράς νέου ίδιου εξοπλισμού, με διατήρηση ικανοποιητικού δείκτη κόστους - ωφέλειας·

δ) ο αγοραζόμενος μεταχειρισμένος εξοπλισμός πρέπει να έχει τα απαραίτητα τεχνικά ή/και τεχνολογικά χαρακτηριστικά που είναι σύμφωνα με τις απαιτήσεις του έργου.

4. Η ενίσχυση επιτρέπεται να χορηγείται μόνο σε επιχειρήσεις οι οποίες μπορεί να αποδειχθεί ότι πληρούν τους όρους του άρθρου 26 παράγραφος 1 του κανονισμού (ΕΚ) αριθ. 1257/1999.

Η ενίσχυση μπορεί να χορηγείται προκειμένου να βοηθήσει το δικαιούχο να επιτύχει τις ελάχιστες προδιαγραφές που έχουν θεσπιστεί προσφάτως όσον αφορά το περιβάλλον, την υγιεινή και την καλή διαβίωση των ζώων.

Η αξιολόγηση της συμμόρφωσης προς τους όρους του άρθρου 26 παράγραφος 1 του κανονισμού (ΕΚ) αριθ. 1257/1999 πρέπει να πραγματοποιείται σε επίπεδο επιχείρησης από ένα δημόσιο φορέα ή ένα ανεξάρτητο τρίτο μέρος, το οποίο διαθέτει τα προσόντα για να πραγματοποιεί παρόμοιες αξιολογήσεις. Οι κανόνες περί καθορισμού του καθεστώτος ενίσχυσης πρέπει να προσδιορίζουν τον τρόπο διενέργειας αυτής της αξιολόγησης.

5. Εξαιρείται η χορήγηση ενισχύσεων μόνον εάν προσκομίζονται επαρκείς αποδείξεις ότι είναι δυνατό να εξευρεθούν συνήθεις δυνατότητες διάθεσης των προϊόντων στην αγορά. Αυτό πρέπει να αξιολογείται στο κατάλληλο επίπεδο, όπως καθορίζεται από το κράτος μέλος, σε σχέση με τα εξεταζόμενα προϊόντα, τους τύπους των επενδύσεων και την υφιστάμενη και αναμενόμενη παραγωγική ικανότητα. Η αξιολόγηση των φυσιολογικών δυνατοτήτων διάθεσης στην αγορά πρέπει να πραγματοποιείται από δημόσιο φορέα ή τρίτο μέρος, το οποίο δεν εξαρτάται από τον δικαιούχο της ενίσχυσης και διαθέτει τα προσόντα να πραγματοποιήσει αυτή την αξιολόγηση. Οι κανόνες περί καθορισμού του καθεστώτος ενίσχυσης πρέπει να προσδιορίζουν τον τρόπο διενέργειας αυτής της αξιολόγησης.

6. Δεν εξαιρείται η χορήγηση ενισχύσεων οι οποίες χορηγούνται κατά παράβαση απαγορεύσεων ή περιορισμών που προβλέπονται σε κανονισμούς του Συμβουλίου για τη θέσπιση κοινών οργανώσεων αγοράς, εάν αυτό θα προκαλούσε αύξηση της παραγωγής.

7. Οι ενισχύσεις δεν πρέπει να αφορούν συγκεκριμένα γεωργικά προϊόντα, ενώ δεν εξαιρούνται εφόσον έχουν χορηγηθεί για τα κάτωθι:

α) την παρασκευή και εμπορία προϊόντων απομίμησης ή υποκατάστασης του γάλακτος και των γαλακτοκομικών προϊόντων·

β) δραστηριότητες μεταποίησης και εμπορίας στον τομέα της ζάχαρης.

Άρθρο 8

Ενίσχυση για την εγκατάσταση νέων γεωργών

Οι ενισχύσεις για την εγκατάσταση νέων γεωργών που δραστηριοποιούνται στους τομείς της παραγωγής γεωργικών προϊόντων συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν πληρούν τους ακόλουθους όρους:

α) τα κριτήρια που ορίζονται στα άρθρα 7 και 8 του κανονισμού (ΕΚ) αριθ. 1257/1999·

β) η συνδυασμένη στήριξη που χορηγείται βάσει του κανονισμού (ΕΚ) αριθ. 1257/1999 και υπό μορφή κρατικών ενισχύσεων βάσει του παρόντος άρθρου δεν είναι δυνατόν να υπερβαίνει τα προβλεπόμενα στο άρθρο 8 παράγραφος 2 του εν λόγω κανονισμού ανώτατα όρια.

Άρθρο 9

Ενίσχυση για την πρόωρη συνταξιοδότηση

Η ενίσχυση για την πρόωρη συνταξιοδότηση γεωργών που δραστηριοποιούνται στην παραγωγή γεωργικών προϊόντων συμβιβάζεται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρείται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν πληροί τους ακόλουθους όρους:

α) τα κριτήρια που ορίζονται στα άρθρα 10, 11 και 12 του κανονισμού (ΕΚ) αριθ. 1257/1999

β) η παύση των εμπορικών γεωργικών δραστηριοτήτων πρέπει να είναι μόνιμη και οριστική.

Άρθρο 10

Ενίσχυση σε ομάδες παραγωγών

1. Η ενίσχυση εκκίνησης για τη σύσταση ομάδων παραγωγών ή ενώσεων παραγωγών είναι συμβατή με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρείται από την απαίτηση κοινοποίησης του άρθρου 88 παράγραφος 3 της συνθήκης εάν πληροί τους όρους των παραγράφων 2 έως 9.

2. Οι κάτωθι είναι επιλέξιμοι για την ενίσχυση που αναφέρεται στην παράγραφο 1, υπό τον όρο ότι δικαιούνται χρηματοδοτική ενίσχυση βάσει της νομοθεσίας του οικείου κράτους μέλους:

α) ομάδες παραγωγών ή ενώσεις παραγωγών που δραστηριοποιούνται στην παραγωγή γεωργικών προϊόντων· ή/και

β) ενώσεις παραγωγών που είναι υπεύθυνες για την επίβλεψη της χρησιμοποίησης ονομασιών προέλευσης ή σημάτων ποιότητας σύμφωνα με την κοινοτική νομοθεσία.

Οι εσωτερικοί κανόνες της ομάδας ή ενώσεως παραγωγών πρέπει να προβλέπουν υποχρέωση των μελών να διαθέτουν την παραγωγή τους στην αγορά σύμφωνα με τους κανόνες που διέπουν την προσφορά και τη διάθεση στην αγορά και οι οποίοι έχουν θεσπιστεί από την ομάδα. Οι εν λόγω κανόνες μπορούν να επιτρέπουν μέρος της παραγωγής να διατίθεται άμεσα στην αγορά από τον παραγωγό. Πρέπει να απαιτούν από τους παραγωγούς που εντάσσονται στην ομάδα να παραμένουν μέλη της επί τρία τουλάχιστον έτη και να κοινοποιούν την απόσυρσή τους 12 τουλάχιστον μήνες εκ των προτέρων. Επιπροσθέτως, πρέπει να προβλέπουν κοινούς κανόνες παραγωγής, ιδίως όσον αφορά την ποιότητα των προϊόντων ή τη χρήση βιολογικών πρακτικών, κοινούς κανόνες για τη διάθεση των προϊόντων στην αγορά και κανόνες πληροφόρησης σχετικά με τα προϊόντα, με ιδιαίτερη έμφαση στη συγκομιδή και στη διαθεσιμότητα των προϊόντων. Εντούτοις, οι παραγωγοί πρέπει να παραμένουν υπεύθυνοι για τη διαχείριση των εκμεταλλεύσεών τους. Οι συμφωνίες που συνάπτονται στο πλαίσιο της ομάδας παραγωγών πρέπει να συμμορφούνται προς τις σχετικές διατάξεις του δικαίου περί ανταγωνισμού, ιδίως προς τα άρθρα 81 και 82 της συνθήκης.

3. Οι επιλέξιμες δαπάνες μπορούν να περιλαμβάνουν τη μίσθωση κατάλληλων εγκαταστάσεων, την προμήθεια εξοπλισμού γραφείου, περιλαμβανομένου του υλικού και λογισμικού ηλεκτρονικών υπολογιστών, τις δαπάνες για διοικητικό προσωπικό, τα γενικά έξοδα και νομικές και διοικητικές αμοιβές. Σε περίπτωση αγοράς των κτιριακών εγκαταστάσεων, οι επιλέξιμες δαπάνες για τις εγκαταστάσεις περιορίζονται στο κόστος μίσθωσης σε τιμές της αγοράς.

4. Η ενίσχυση πρέπει να είναι προσωρινή και φθίνουσα και δεν είναι δυνατό να υπερβαίνει το 100 % των επιλέξιμων δαπανών που πραγματοποιούνται το πρώτο έτος. Το επίπεδο της ενίσχυσης πρέπει να μειώνεται τουλάχιστον κατά 20 εκατοστιαίες μονάδες για κάθε έτος λειτουργίας, έτσι ώστε κατά το πέμπτο έτος το ποσό της ενίσχυσης να περιορίζεται στο 20 % των πραγματικών επιλέξιμων δαπανών του εν λόγω έτους.

5. Δεν εξαιρείται η χορήγηση ενίσχυσης για δαπάνες που πραγματοποιούνται μετά το πέμπτο έτος ή η ενίσχυση που καταβάλλεται μετά το έβδομο έτος από την αναγνώριση της οργάνωσης παραγωγών, με την επιφύλαξη της δυνατότητας χορήγησης ενίσχυσης σε επιλέξιμες δαπάνες που περιορίζονται σε και απορρέουν από την ετήσια αύξηση του κύκλου εργασιών ενός δικαιούχου τουλάχιστον κατά 30 %, εφόσον αυτό οφείλεται στην προσχώρηση νέων μελών ή/και στην κάλυψη νέων προϊόντων.

6. Δεν εξαιρείται η χορήγηση ενίσχυσης σε οργανώσεις παραγωγών, όπως εταιρείες ή συνεταιρισμοί που έχουν ως στόχο τη διαχείριση μιας ή περισσότερων γεωργικών εκμεταλλεύσεων και οι οποίες στην πραγματικότητα είναι μεμονωμένοι παραγωγοί.

7. Δεν εξαιρείται η χορήγηση ενίσχυσης σε άλλες γεωργικές ενώσεις οι οποίες αναλαμβάνουν καθήκοντα στο επίπεδο της γεωργικής παραγωγής, όπως υπηρεσίες αμοιβαίας υποστήριξης και αντικατάστασης στο αγρόκτημα καθώς και γεωργικής διαχείρισης, στις γεωργικές εκμεταλλεύσεις των μελών τους, χωρίς να συμμετέχουν στην από κοινού προσαρμογή της προσφοράς στις ανάγκες της αγοράς.

8. Το συνολικό ποσό της ενίσχυσης που χορηγείται σε ομάδας παραγωγών βάσει του παρόντος άρθρου δεν είναι δυνατόν να υπερβαίνει τα 100000 ευρώ.

9. Δεν εξαιρείται η χορήγηση ενίσχυσης σε ομάδες ή ενώσεις παραγωγών, οι στόχοι των οποίων είναι ασυμβίβαστοι με τον κανονισμό το Συμβουλίου περί δημιουργίας μιας κοινής οργάνωσης αγοράς.

Άρθρο 11

Ενισχύσεις για την πληρωμή ασφαλίστρων

1. Η ενίσχυση για ασφάλιστρα επιχειρήσεων που δραστηριοποιούνται στην πρωτογενή παρασκευή γεωργικών προϊόντων συμβιβάζεται με την κοινή αγορά κατά την έννοια του άρθρου 87 παράγραφος 3 σημείο γ) της Συνθήκης και εξαιρείται από την προβλεπόμενη στο άρθρο 88 παράγραφος 3 της Συνθήκης υποχρέωση κοινοποίησης, εάν πληροί τους όρους των παραγράφων 2, 3 και 4.

2. Η ακαθάριστη ένταση της ενίσχυσης δεν πρέπει να υπερβαίνει:

α) το 80 % του κόστους των ασφαλίστρων, όταν το ασφαλιστήριο συμβόλαιο προσδιορίζει ότι παρέχει κάλυψη μόνο έναντι ζημιών που προκαλούνται από δυσμενή καιρικά φαινόμενα που μπορούν να εξομοιωθούν με θεομηνίες·

β) το 50 % του κόστους των ασφαλίστρων, όταν το ασφαλιστήριο συμβόλαιο προσδιορίζει ότι παρέχει κάλυψη κατά ζημιών που αναφέρονται στο σημείο α) και επιπλέον έναντι:

ι) άλλων ζημιών που προκαλούνται από καιρικά φαινόμενα ή/και

ιι) ζημιών που προκαλούνται από ασθένειες των ζώων ή των φυτών.

Οι ζημίες που προκαλούνται από δυσμενή καιρικά φαινόμενα, τα οποία μπορούν να εξομοιωθούν με θεομηνίες, καθορίζονται με βάση τη συνολική παραγωγή της σχετικής συγκομιδής του οικείου έτους σε σύγκριση με τη συνολική ετήσια παραγωγή σε ένα κανονικό έτος. Η συνολική παραγωγή υπολογίζεται με βάση τη μέση συνολική παραγωγή των προηγουμένων τριών ετών, εξαιρουμένου οποιουδήποτε έτους κατά το οποίο καταβλήθηκε αποζημίωση λόγω δυσμενών καιρικών συνθηκών. Στην περίπτωση ζημιών των μέσων παραγωγής, οι επιπτώσεις των οποίων γίνονται αισθητές επί πολλά έτη, η ποσοστιαία πραγματική απώλεια για την πρώτη συγκομιδή μετά την επέλευση του δυσμενούς φαινομένου σε σύγκριση με ένα κανονικό έτος, η οποία καθορίζεται σύμφωνα με τις ανωτέρω αρχές, πρέπει να υπερβαίνει το 10 % και η ποσοστιαία πραγματική απώλεια επί τον αριθμό των ετών κατά τα οποία απωλέσθη η παραγωγή πρέπει να υπερβαίνει το 20 % στις μειονεκτικές περιοχές και το 30 % στις άλλες περιοχές.

3. Εξαιρείται η χορήγηση ενίσχυσης για την κάλυψη του κόστους ασφαλίστρων τα οποία καλύπτουν ζημίες που προκαλούνται από θεομηνίες και έκτακτα γεγονότα και από δυσμενή καιρικά φαινόμενα που μπορούν να εξομοιωθούν με θεομηνίες.

4. Οι ενισχύσεις δεν επιτρέπεται να αποτελούν εμπόδιο στη λειτουργία της εσωτερικής αγοράς ασφαλιστικών υπηρεσιών. Η ενίσχυση δεν είναι δυνατόν να περιορίζεται στην ασφάλεια που παρέχει μία μόνο ασφαλιστική εταιρεία ή όμιλος εταιρειών, ή να υπόκειται στον όρο ότι το ασφαλιστήριο συμβόλαιο πρέπει να συνάπτεται με εταιρεία που είναι εγκατεστημένη στο οικείο κράτος μέλος.

Άρθρο 12

Ενίσχυση για αναδασμό

1. Οι ενισχύσεις σε επιχειρήσεις που συμμετέχουν στην παραγωγή γεωργικών προϊόντων συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν χορηγούνται για τις νομικές και διοικητικές δαπάνες και περιορίζονται σε αυτές, περιλαμβανομένων των δαπανών έρευνας για τον αναδασμό σε ποσοστό μέχρι 100 % των πραγματικών δαπανών.

2. Η παράγραφος 1 δεν εφαρμόζεται σε ενισχύσεις για επενδύσεις, περιλαμβανομένης της ενίσχυσης για την αγορά γης.

Άρθρο 13

Ενίσχυση για την ενθάρρυνση της παραγωγής και εμπορίας γεωργικών προϊόντων ποιότητας

1. Οι ενισχύσεις σε επιχειρήσεις που δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν χορηγούνται για τη κάλυψη επιλέξιμων δαπανών που απαριθμούνται στην παράγραφο 2 και πληρούν τους όρους των παραγράφων 3 ως 7.

2. Επιτρέπονται οι ενισχύσεις για την κάλυψη των δαπανών των ακόλουθων δραστηριοτήτων, εφόσον αφορούν την ανάπτυξη γεωργικών προϊόντων ποιότητας:

α) μέχρι 100 % του κόστους των δραστηριοτήτων έρευνας της αγοράς, σύλληψης και σχεδιασμού προϊόντος, περιλαμβανομένης της ενίσχυσης που χορηγείται για την προετοιμασία αιτήσεων αναγνώρισης ονομασιών προέλευσης ή για την έκδοση πιστοποιητικών ιδιοτυπίας, σύμφωνα με τους σχετικούς κοινοτικούς κανονισμούς·

β) μέχρι 100 % του κόστους της εισαγωγής συστημάτων διασφάλισης της ποιότητας, όπως είναι οι σειρές ISO 9000 ή 14000 συστημάτων που βασίζονται στην ανάλυση κινδύνων και τα κρίσιμα σημεία ελέγχου (HACCP), συστημάτων ιχνηλάτησης, συστημάτων για τη διασφάλιση της τήρησης των κανόνων αυθεντικότητας και εμπορίας ή συστημάτων περιβαλλοντικού ελέγχου·

γ) μέχρι 100 % των δαπανών κατάρτισης του προσωπικού στην εφαρμογή των συστημάτων που αναφέρονται στο στοιχείο β)·

δ) μέχρι 100 % για την κάλυψη του κόστους των επιβαρύνσεων που εισπράττουν οι αναγνωρισμένοι οργανισμοί πιστοποίησης για την αρχική πιστοποίηση συστημάτων διασφάλισης της ποιότητας και παρόμοιων συστημάτων·

ε) μέχρι 100 % για το κόστος των υποχρεωτικών ελέγχων που διενεργούνται σύμφωνα με την κοινοτική ή εθνική νομοθεσία από/ή για λογαριασμό των αρμόδιων αρχών, εκτός αν η κοινοτική νομοθεσία απαιτεί από τις επιχειρήσεις να επιβαρυνθούν το κόστος αυτό·

στ) προσωρινή και φθίνουσα ενίσχυση για δαπάνες που αφορούν μέτρα ελέγχου τα οποία εκτελούνται κατά τα πρώτα έξι έτη από την καθιέρωση του συστήματος ελέγχου για τη διασφάλιση της αυθεντικότητας των ονομασιών προέλευσης ή των πιστοποιητικών ιδιοτυπίας, στο πλαίσιο των κανονισμών (ΕΚ) αριθ. 2081/92(10) και (ΕΟΚ) 2082/92 του Συμβουλίου(11)· το ποσοστό μείωσης πρέπει να είναι τουλάχιστον 10 εκατοστιαίες μονάδες ετησίως·

ζ) μέχρι 100 % των πραγματικών δαπανών για τη διενέργεια ελέγχων των μεθόδων βιολογικής παραγωγής στο πλαίσιο του κανονισμού (ΕΟΚ) αριθ. 2092/91 του Συμβουλίου(12).

3. Η ενίσχυση επιτρέπεται να χορηγείται αποκλειστικά για τη διενέργεια ελέγχων από ή για λογαριασμό τρίτων, όπως οι αρμόδιες ρυθμιστικές αρχές, ή οι φορείς που ενεργούν για λογαριασμό τους ή ανεξάρτητοι οργανισμοί που είναι υπεύθυνοι για τον έλεγχο και την επιτήρηση της χρησιμοποίησης των ονομασιών προέλευσης των σημάνσεων βιολογικής καλλιέργειας ή των σημάτων ποιότητας, υπό τον όρο ότι οι εν λόγω ονομασίες και σημάνσεις είναι σύμφωνες με την κοινοτική νομοθεσία.

4. Δεν εξαιρείται η χορήγηση ενίσχυσης για την κάλυψη του κόστους των ελέγχων που διενεργούνται από τον ίδιο τον κάτοχο της εκμετάλλευσης ή τον παραγωγό, ή όταν η κοινοτική νομοθεσία προβλέπει ότι το κόστος ελέγχου πρέπει να καταβάλλεται από τους παραγωγούς, χωρίς να προσδιορίζεται το πραγματικό ύψος των επιβαρύνσεων.

5. Το συνολικό ποσό της δημόσιας ενίσχυσης που χορηγείται βάσει της παραγράφου 2 δεν είναι δυνατό να υπερβαίνει τα 100000 ευρώ ανά δικαιούχο σε τριετή περίοδο. Για τους σκοπούς του υπολογισμού του ποσού της ενίσχυσης, ο δικαιούχος θεωρείται ότι είναι το άτομο που είναι αποδέκτης των υπηρεσιών που απαριθμούνται στην εν λόγω παράγραφο.

6. Όλα τα άτομα που είναι επιλέξιμα σε μια ενδιαφερόμενη περιοχή πρέπει να έχουν πρόσβαση σε παρόμοια ενίσχυση βάσει αντικειμενικά καθορισμένων όρων. Όταν η παροχή υπηρεσιών που απαριθμούνται στην παράγραφο 2 πραγματοποιείται από ομάδες παραγωγών ή άλλες οργανώσεις αμοιβαίας υποστήριξης, η ιδιότητα του μέλους μιας παρόμοιας ομάδας δεν είναι όρος για το δικαίωμα πρόσβασης σε αυτή την υπηρεσία. Η συνεισφορά μη μελών για την κάλυψη διοικητικών δαπανών της ομάδας ή της οργάνωσης πρέπει να περιορίζεται αναλογικά στο κόστος της παρεχόμενης υπηρεσίας.

7. Όταν ο αποδέκτης της υπηρεσίας δεν είναι ελεύθερος να επιλέξει τον φορέα παροχής των υπηρεσιών που απαριθμούνται στην παράγραφο 2, και εκτός εάν υπάρχει ένας μόνο φορέας παροχής υπηρεσιών λόγω της φύσης της υπηρεσίας ή της νομικής βάσης που διέπει την παροχή υπηρεσίας, ο εν λόγω φορέας παροχής πρέπει να επιλέγεται και να αμείβεται σύμφωνα με τους κανόνες της αγοράς, χωρίς διακρίσεις, εφόσον είναι απαραίτητο με τη χρησιμοποίηση διαδικασιών διαγωνισμού, σύμφωνα με την κοινοτική νομοθεσία, και σε κάθε περίπτωση με τη δέουσα δημοσιότητα, έτσι ώστε να εξασφαλισθεί το άνοιγμα της αγοράς υπηρεσιών στον ανταγωνισμό, και με την επανεξέταση της αντικειμενικότητας των κανόνων για τις συμβάσεις.

Άρθρο 14

Παροχή τεχνικής υποστήριξης στον γεωργικό τομέα

1. Η ενίσχυση σε επιχειρήσεις που δραστηριοποιούνται στους τομείς της παραγωγής, μεταποίησης και εμπορίας γεωργικών προϊόντων συμβιβάζεται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρείται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης, εάν χορηγείται για την κάλυψη των επιλέξιμων δαπανών των δραστηριοτήτων τεχνικής στήριξης που απαριθμούνται στην παράγραφο 2 και πληροί τους όρους των παραγράφων 3, 4 και 5.

2. Η ενίσχυση μπορεί να καλύπτει το κόστος των ακόλουθων επιλέξιμων δαπανών:

α) όσον αφορά την εκπαίδευση και κατάρτιση κατόχων και εργαζομένων σε γεωργικές εκμεταλλεύσεις:

ι) δαπάνες διοργάνωσης του προγράμματος κατάρτισης,

ιι) τα έξοδα μετακίνησης και διαμονής των συμμετεχόντων,

ιιι) το κόστος της παροχής των υπηρεσιών αντικατάστασης κατά την απουσία του κατόχου της εκμετάλλευσης ή του εργαζόμενου στην εκμετάλλευση·

β) όσον αφορά υπηρεσίες αντικατάστασης στην εκμετάλλευση, τις οι πραγματικές δαπάνες της αντικατάστασης ενός κατόχου εκμετάλλευσης, του συνεταίρου ή ενός εργάτη σε γεωργική εκμετάλλευση κατά τη διάρκεια ασθένειας και των διακοπών·

γ) όσον αφορά υπηρεσίες παροχής συμβουλών, τις αμοιβές για υπηρεσίες οι οποίες δεν συνιστούν συνεχή ή περιοδική δραστηριότητα και δεν αφορούν τις συνήθεις λειτουργικές δαπάνες της εταιρείας, όπως οι συνήθεις υπηρεσίες φορολογικών συμβούλων, οι τακτικές νομικές υπηρεσίες ή η διαφήμιση·

δ) όσον αφορά τη διοργάνωση διαγωνισμών και τη συμμετοχή σε εμπορικές εκθέσεις και πανηγύρεις:

ι) το κόστος συμμετοχής,

ιι) τα έξοδα μετακίνησης,

ιιι) το κόστος δημοσιεύσεων,

ιν) το ενοίκιο των εκθεσιακών χώρων.

3. Το συνολικό ποσό της δημόσιας στήριξης που χορηγείται βάσει της παραγράφου 2 δεν είναι δυνατόν να υπερβαίνει τα 100000 ευρώ ανά δικαιούχο σε διάστημα τριών ετών, ή το 50 % των επιλέξιμων δαπανών, ανάλογα με το πιο ποσό είναι μεγαλύτερο. Για τον υπολογισμό του ποσού της ενίσχυσης, δικαιούχος θεωρείται ότι είναι ο αποδέκτης της τεχνικής υποστήριξης.

4. Όλα τα άτομα που είναι επιλέξιμα στην εξεταζόμενη περιοχή πρέπει να έχουν δυνατότητα πρόσβασης σε κάθε ενίσχυση, βάσει αντικειμενικά καθορισμένων όρων. Όταν η παροχή τεχνικής υποστήριξης πραγματοποιείται από ομάδες παραγωγών ή άλλες γεωργικές οργανώσεις αμοιβαίας υποστήριξης, η ιδιότητα του μέλους σε παρόμοια ομάδα δεν αποτελεί προϋπόθεση για το δικαίωμα πρόσβασης στην υπηρεσία. Ενδεχόμενη συνεισφορά μη μελών για την κάλυψη διοικητικών δαπανών της ομάδας ή της σχετικής οργάνωσης πρέπει να περιορίζεται στο κόστος παροχής της υπηρεσίας.

5. Όταν ο αποδέκτης της τεχνικής υποστήριξης δεν μπορεί να επιλέξει ελεύθερα τον φορέα παροχής αυτών των υπηρεσιών, ο φορέας παροχής πρέπει να επιλέγεται και να αμείβεται σύμφωνα με τους κανόνες της αγοράς, χωρίς διακρίσεις, εάν είναι απαραίτητο με τη χρησιμοποίηση διαδικασιών διαγωνισμού, σύμφωνα με την κοινοτική νομοθεσία και, σε κάθε περίπτωση, με τη δέουσα δημοσιότητα, έτσι ώστε να εξασφαλιστεί το άνοιγμα της αγοράς υπηρεσιών στον ανταγωνισμό και με την επανεξέταση της αντικειμενικότητας των κανόνων για τις συμβάσεις.

Άρθρο 15

Στήριξη του τομέα της κτηνοτροφίας

Οι κατωτέρω ενισχύσεις σε επιχειρήσεις που δραστηριοποιούνται στον τομέα της κτηνοτροφίας συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης:

α) ενίσχυση μέχρι ποσοστού 100 % για την κάλυψη των διοικητικών δαπανών που συνδέονται άμεσα με την καθιέρωση και διατήρηση γενεαλογικών μητρώων ζώων·

β) ενίσχυση σε ποσοστό μέχρι 70 % των δαπανών για δοκιμές που πραγματοποιούνται από ή για λογαριασμό τρίτων με στόχο τον προσδιορισμό της γενετικής ποιότητας ή της απόδοσης του ζωικού κεφαλαίου· δεν εξαιρείται η χορήγηση ενίσχυσης για την κάλυψη των δαπανών ελέγχων οι οποίοι διενεργούνται από τον ιδιοκτήτη του ζωικού κεφαλαίου· δεν εξαιρείται η χορήγηση ενίσχυσης για την κάλυψη των δαπανών των συνήθων ελέγχων της ποιότητας του γάλακτος·

γ) ενίσχυση σε ποσοστό μέχρι 40 % των απαριθμούμενων στο άρθρο 4 επιλέξιμων δαπανών για επενδύσεις σε κέντρα ζωικής αναπαραγωγής και για την εισαγωγή σε επίπεδο εκμετάλλευσης καινοτόμων τεχνικών ή μεθόδων αναπαραγωγής ζώων· δεν εξαιρείται η χορήγηση ενίσχυσης για τις δαπάνες εισαγωγής ή πραγματοποίησης τεχνικής γονιμοποίησης.

Άρθρο 16

Ενισχύσεις που προβλέπονται σε ορισμένους κανονισμούς του Συμβουλίου

Οι κατωτέρω ενισχύσεις σε μικρομεσαίες επιχειρήσεις συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται από την προβλεπόμενη στο άρθρο 88 παράγραφος 3 της συνθήκης υποχρέωση κοινοποίησης:

α) οι συνεισφορές των κρατών μελών που πληρούν όλους τους όρους του κανονισμού (ΕΚ) αριθ. 2702/1999 του Συμβουλίου, της 14ης Δεκεμβρίου 1999, σχετικά με ενέργειες ενημέρωσης και προώθησης για τα γεωργικά προϊόντα σε τρίτες χώρες(13), και ιδίως το άρθρο 9 παράγραφος 3·

β) οι συνεισφορές των κρατών μελών που πληρούν όλους τους όρους του κανονισμού (ΕΚ) αριθ. 2826/2000, της 19ης Δεκεμβρίου 2000, για ενέργειες ενημέρωσης και προώθησης των γεωργικών προϊόντων στην εσωτερική αγορά(14), και ιδίως το άρθρο 9 παράγραφοι 2, 3 και 4·

γ) η ενίσχυση που χορηγείται από τα κράτη μέλη και πληροί όλους τους όρους του κανονισμού (ΕΚ) αριθ. 999/2000 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(15), και ιδίως το άρθρο 13 παράγραφος 4·

δ) η ενίσχυση που χορηγείται από κράτη μέλη και πληροί όλους τους όρους του κανονισμού (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(16), και ιδίως το άρθρο 14 παράγραφος 2·

ε) η ενίσχυση που χορηγείται από κράτη μέλη και πληροί όλους τους όρους του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(17), και ιδίως το άρθρο 6, παράγραφος 5 και το άρθρο 14·

στ) η ενίσχυση που χορηγείται από κράτη μέλη σύμφωνα με τα άρθρα 3 και 4 του κανονισμού (ΕΚ) αριθ. 2777/2000 της Επιτροπής, της 18ης Δεκεμβρίου 2000, περί θεσπίσεως εξαιρετικών μέτρων στήριξης για την αγορά βοείου κρέατος(18).

ΚΕΦΑΛΑΙΟ 3

ΚΟΙΝΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 17

Αναγκαιότητα της ενίσχυσης

1. Για να είναι δυνατή η εξαίρεσή της βάσει του παρόντος κανονισμού, η ενίσχυση στα πλαίσια ενός καθεστώτος ενίσχυσης πρέπει να χορηγείται σχετικά με δραστηριότητες που αναλήφθηκαν ή υπηρεσίες που παρασχέθηκαν μετά τη θέσπιση του καθεστώτος ενίσχυσης και τη δημοσιοποίησή του σύμφωνα με τον παρόντα κανονισμό.

Αν στα πλαίσια του καθεστώτος ενίσχυσης θεμελιώνεται αυτομάτως δικαίωμα λήψης της ενίσχυσης, χωρίς να απαιτούνται περαιτέρω μέτρα σε διοικητικό επίπεδο, η ενίσχυση μπορεί να χορηγηθεί μόνο μετά τη θέσπιση του καθεστώτος ενίσχυσης και τη δημοσιοποίησή του σύμφωνα με τον παρόντα κανονισμό.

Αν σύμφωνα με το καθεστώτος ενίσχυσης απαιτείται η υποβολή σχετικής αίτησης στην αρμόδια αρχή, η ενίσχυση μπορεί να χορηγηθεί μόνο εφόσον πληρούνται οι ακόλουθοι όροι:

α) το καθεστώς ενίσχυσης έχει θεσπισθεί και δημοσιοποιηθεί σύμφωνα με τις διατάξεις του παρόντος κανονισμού·

β) έχει υποβληθεί δεόντως αίτηση για ενίσχυση στην αρμόδια αρχή·

γ) η αίτηση έχει γίνει αποδεκτή από την αρμόδια αρχή κατά τρόπο που να υποχρεώνει την εν λόγω αρχή να χορηγήσει την ενίσχυση, αναφέροντας σαφώς το ποσό της ενίσχυσης που θα χορηγηθεί· η αρμόδια αρχή μπορεί να πραγματοποιήσει την εν λόγω αποδοχή μόνο αν ο διαθέσιμος προϋπολογισμός για την ενίσχυση ή το καθεστώς ενίσχυσης δεν έχει εξαντληθεί.

2. Για να είναι δυνατή η εξαίρεσή τους βάσει του παρόντος κανονισμού, οι μεμονωμένες ενισχύσεις που δεν εντάσσονται στα πλαίσια ενός καθεστώτος ενίσχυσης πρέπει να χορηγούνται σχετικά με δραστηριότητες που αναλήφθηκαν ή υπηρεσίες που παρασχέθηκαν, εφόσον πληρούνται τα κριτήρια που καθορίζονται στα στοιχεία β) και γ) του τρίτου εδαφίου της παραγράφου 1.

Άρθρο 18

Σώρευση

1. Τα ανώτατα όρια ενίσχυσης που καθορίζονται στα άρθρα 4 έως 15 ισχύουν ανεξάρτητα από το αν η υποστήριξη του σχεδίου χρηματοδοτείται εξ ολοκλήρου από κρατικούς πόρους ή εν μέρει από την Κοινότητα.

2. Οι εξαιρούμενες βάσει του παρόντος κανονισμού ενισχύσεις δεν σωρεύονται με οιαδήποτε άλλη κρατική ενίσχυση κατά την έννοια του άρθρου 87 παράγραφος 1 της συνθήκης ή με άλλη κοινοτική χρηματοδότηση που καλύπτεται από το δεύτερο εδάφιο του άρθρου 51 παράγραφος 1 του κανονισμού (ΕΚ) αριθ. 1257/1999, σε σχέση με τις ίδιες επιλέξιμες δαπάνες, εάν η σώρευση αυτή έχει ως αποτέλεσμα η ένταση της ενίσχυσης να υπερβαίνει το ανώτατο ποσό που καθορίζεται από τον παρόντα κανονισμό.

3. Εφόσον ένα κράτος μέλος χορηγεί σε επιχείρηση ενίσχυση που εμπίπτει στα άρθρα 8, 10, 13 ή 14 του παρόντος κανονισμού, ενημερώνει την επιχείρηση ότι η ενίσχυση χορηγείται βάσει του αντίστοιχου άρθρου του παρόντος κανονισμού. Το κράτος μέλος καλεί την οικεία επιχείρηση να προσκομίσει πλήρη στοιχεία σχετικά με άλλες παρόμοιες ενισχύσεις που του έχουν χορηγηθεί. Για τις ενισχύσεις που εμπίπτουν στα άρθρα 13 και 14, πρέπει να παρέχονται πληροφορίες σχετικά με παρόμοιες ενισχύσεις που έχουν ληφθεί κατά την τελευταία τριετία.

Το κράτος μέλος μπορεί να χορηγήσει τη νέα ενίσχυση αφού προηγουμένως ελέγξει ότι το συνολικό ποσό της χορηγούμενης ενίσχυσης βάσει των εν λόγω άρθρων δεν υπερβαίνει το ανώτατο όριο που καθορίζεται στο αντίστοιχο άρθρο όσον αφορά το συνολικό ποσό της χορηγούμενης ενίσχυσης για την εν λόγω περίοδο.

Άρθρο 19

Διαφάνεια και έλεγχος

1. Κατά την εφαρμογή ενός καθεστώτος ενισχύσεων ή χορήγησης μεμονωμένης ενίσχυσης η οποία δεν εντάσσεται σε συγκεκριμένο καθεστώς, που εξαιρούνται βάσει του παρόντος κανονισμού, τα κράτη μέλη διαβιβάζουν στην Επιτροπή, εντός 20 εργασίμων ημερών, συνοπτικές πληροφορίες σχετικά με το εν λόγω καθεστώς ενισχύσεων ή τη μεμονωμένη ενίσχυση, κάνοντας χρήση του εντύπου του παραρτήματος Ι, προκειμένου να δημοσιευθούν στην Επίσημη Εφημερίδα της Ευρωπαϊκής Ένωσης. Το έντυπο αυτό υποβάλλεται σε ηλεκτρονική μορφή.

2. Τα κράτη μέλη τηρούν αναλυτικά αρχεία σχετικά με τα καθεστώτα ενισχύσεων που απαλλάσσονται βάσει του παρόντος κανονισμού, σχετικά με τις μεμονωμένες ενισχύσεις που χορηγούνται κατ'εφαρμογή αυτών των καθεστώτων και με μεμονωμένες περιπτώσεις ενισχύσεων που εξαιρούνται βάσει του παρόντος κανονισμού και δεν χορηγούνται δυνάμει κάποιου υφιστάμενου καθεστώτος ενισχύσεων. Τα αρχεία αυτά περιέχουν όλα τα πληροφοριακά στοιχεία που είναι απαραίτητα προκειμένου να εξακριβωθεί αν πληρούνται οι προϋποθέσεις για απαλλαγή σύμφωνα με τον παρόντα κανονισμό, περιλαμβανομένων πληροφοριακών στοιχείων για το μικρομεσαίο χαρακτήρα της εκάστοτε επιχείρησης. Σε περίπτωση μεμονωμένων ενισχύσεων, τα κράτη μέλη διατηρούν αρχεία επί δέκα έτη από την ημερομηνία καταβολής της ενίσχυσης, και για τα καθεστώτα ενισχύσεων επί δέκα έτη από την ημερομηνία καταβολής της τελευταίας μεμονωμένης ενίσχυσης κατ'εφαρμογήν του οικείου καθεστώτος. Εάν ζητηθεί γραπτώς, το οικείο κράτος μέλος παρέχει στην Επιτροπή, εντός 20 εργασίμων ημερών ή εντός μεγαλύτερης προθεσμίας η οποία καθορίζεται ενδεχομένως στην αίτηση, όλα τα πληροφοριακά στοιχεία που η Επιτροπή θεωρεί αναγκαία για την εξέταση της τήρησης όλων των όρων του παρόντος κανονισμού.

3. Αν ένα κράτος μέλος έχει καταρτίσει κεντρικό μητρώο των ενισχύσεων που χορηγούνται μεμονωμένα βάσει των άρθρων 8, 10, 13 ή 14 αντίστοιχα, στο οποίο περιλαμβάνονται πλήρη στοιχεία σχετικά με όλες τις εν λόγω ενισχύσεις που έχει χορηγήσει οποιαδήποτε αρχή του οικείου κράτους μέλους, η απαίτηση του πρώτου εδαφίου της παραγράφου 3 του άρθρου 18 δεν ισχύει εφόσον το μητρώο καλύπτει περίοδο τριών ετών.

4. Τα κράτη μέλη συντάσσουν έκθεση σχετικά με την εφαρμογή του παρόντος κανονισμού για κάθε πλήρες ή ελλιπές ημερολογιακό έτος κατά το οποίο εφαρμόζεται ο παρών κανονισμός, χρησιμοποιώντας το έντυπο που παρατίθεται στο παράρτημα ΙΙ καθώς και σε ηλεκτρονική μορφή. Η έκθεση αυτή μπορεί να ενσωματωθεί στην ετήσια έκθεση την οποία υποβάλουν τα κράτη μέλη σύμφωνα με το άρθρο 21 παράγραφος 1 του κανονισμού (ΕΚ) αριθ. 659/1999(19) του Συμβουλίου και υποβάλλεται μέχρι τις 30 Ιουνίου του έτους που έπεται του ημερολογιακού έτους το οποίο καλύπτεται από την έκθεση.

5. Αμέσως μετά την έναρξη ισχύος ενός καθεστώτος ή από τη χορήγηση μιας μεμονωμένης ενίσχυσης που δεν εντάσσεται σε καθεστώς ενισχύσεων που να εξαιρείται βάσει του παρόντος κανονισμού, τα κράτη μέλη δημοσιεύουν στο Διαδίκτυο το πλήρες κείμενο κάθε παρόμοιου καθεστώτος ενισχύσεων, ή τα κριτήρια και τους όρους χορήγησης μιας μεμονωμένης ενίσχυσης. Η ηλεκτρονική διεύθυνση των ιστότοπων κοινοποιείται στην Επιτροπή μαζί με τις συνοπτικές πληροφορίες σχετικά με την αιτούμενη ενίσχυση σύμφωνα με την παράγραφο 1. Οι πληροφορίες πρέπει επίσης να περιλαμβάνονται στην ετήσια έκθεση που υποβάλλεται σύμφωνα με την παράγραφο 4.

Άρθρο 20

Αναστολή της εφαρμογής

1. Σε περίπτωση που ένα κράτος μέλος παραλείψει να υποβάλει όλες τις πληροφορίες που απαιτούνται στην ετήσια έκθεση που αναφέρεται στο άρθρο 19 παράγραφος 4, ή δεν το πράττει για όλες τις γεωγραφικές περιοχές οι οποίες ανήκουν στο εν λόγω κράτος μέλος, μέχρι την ημερομηνία που αναφέρεται στην εν λόγω παράγραφο, η Επιτροπή μπορεί, ανάλογα με το βαθμό της μη συμμόρφωσης, να αναστείλει την εφαρμογή ολόκληρου ή μέρους του παρόντος κανονισμού για το εν λόγω κράτος μέλος με απόφαση η οποία απευθύνεται στο εν λόγω κράτος μέλος. Πριν την έκδοση της εν λόγω απόφασης, η Επιτροπή παρέχει τη δυνατότητα στο κράτος μέλος να εκφράσει τις απόψεις του.

Εάν οι απαιτούμενες στην ετήσια έκθεση πληροφορίες είναι μόνον ατελείς σε σχέση με μία ή περισσότερες γεωγραφικές περιοχές του εν λόγω κράτους μέλους, η αναστολή εφαρμόζεται μόνο στις εν λόγω περιοχές.

Η απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Η εν λόγω απόφαση προσδιορίζει την ημερομηνία από την οποία αναστέλλεται η εφαρμογή του παρόντος κανονισμού. Η ημερομηνία αυτή δεν πρέπει να είναι ενωρίτερη των 90 ημερολογιακών ημερών μετά τη δημοσίευση της παρούσας απόφασης.

2. Η αναστολή της εφαρμογής του παρόντος κανονισμού δεν πρέπει σε καμία περίπτωση να επηρεάζει:

α) μεμονωμένες ενισχύσεις, στην περίπτωση που η απόφαση χορήγησης των ενισχύσεων έχει κοινοποιηθεί στο δικαιούχο πριν την ημερομηνία που προσδιορίζεται στην απόφαση της Επιτροπής για την αναστολή της εφαρμογής του παρόντος κανονισμού·

β) μεμονωμένες ενισχύσεις που χορηγήθηκαν βάσει καθεστώτος που εξαιρείται του παρόντος κανονισμού, το οποίο εγκρίθηκε πριν την ημερομηνία δημοσίευσης της απόφασης της Επιτροπής για την αναστολή της εφαρμογής του κανονισμού, ακόμη και αν οι μεμονωμένες ενισχύσεις καταβάλλονται μετά την ημερομηνία που προσδιορίζεται στην απόφαση της Επιτροπής.

3. Σε περίπτωση που ένα κράτος μέλος συμμορφωθεί στη συνέχεια προς τις προβλεπόμενες στο άρθρο 19 παράγραφος 4 υποχρεώσεις υποβολής εκθέσεων, η Επιτροπή αίρει αμελλητί την αναστολή της εφαρμογής του παρόντος κανονισμού, με απόφαση που απευθύνεται στο εν λόγω κράτος μέλος και δημοσιεύεται στην Επίσημη Εφημερίδα της Ευρωπαϊκής Ένωσης.

Εάν το κράτος μέλος συμμορφωθεί όσον αφορά ορισμένες γεωγραφικές περιοχές για τις οποίες ανεστάλη η εφαρμογή, η αναστολή αίρεται αμελλητί σε σχέση με τις εν λόγω γεωγραφικές περιοχές.

Η απόφαση της Επιτροπής για την άρση της αναστολής ως εφαρμογής του παρόντος κανονισμού εφαρμόζεται από την επομένη από τη δημοσίευσή της στην Επίσημη Εφημερίδα της Ευρωπαϊκής Ένωσης.

Εάν η Επιτροπή θεωρεί ότι οι πληροφορίες, οι οποίες παρέχονται από ένα κράτος μέλος κατόπιν απόφασης που σύμφωνα με την παράγραφο 1, δεν πληρούν τις υποχρεώσεις υποβολής εκθέσεων που προβλέπονται στο άρθρο 19 παράγραφος 4 για ολόκληρο ή μέρος του εδάφους του, ενημερώνει το κράτος μέλος σχετικά εντός είκοσι εργάσιμων ημερών από τη λήψη των πληροφοριών με δεόντως αιτιολογημένη απόφαση η οποία αναφέρει τα στοιχεία που απουσιάζουν.

Άρθρο 21

Έναρξη και διάρκεια ισχύος

1. Ο παρών κανονισμός τίθεται σε ισχύ την εικοστή μέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται έως τις 31 Δεκεμβρίου 2006.

2. Οι κοινοποιήσεις που εκκρεμούν κατά την ημερομηνία έναρξης της ισχύος του παρόντος κανονισμού θα εκτιμηθούν σύμφωνα με τις διατάξεις του. Σε περίπτωση μη τήρησης των όρων του παρόντος κανονισμού, η Επιτροπή εξετάζει τις εν λόγω εκκρεμείς κοινοποιήσεις κατ'εφαρμογή των κοινοτικών κατευθυντήριων γραμμών για τις κρατικές ενισχύσεις στον γεωργικό τομέα.

Οι μεμονωμένες ενισχύσεις και τα καθεστώτα ενισχύσεων που εφαρμόζονται πριν από την ημερομηνία έναρξης της ισχύος του παρόντος κανονισμού και οι ενισχύσεις που χορηγούνται βάσει αυτών των καθεστώτων χωρίς έγκριση της Επιτροπής και κατά παράβαση της προβλεπόμενης στο άρθρο 88 παράγραφος 3 της συνθήκης υποχρέωσης, συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης και εξαιρούνται βάσει του παρόντος κανονισμού εφόσον πληρούν τους όρους που προβλέπονται στο άρθρο 3, εκτός της απαίτησης της παραγράφου 1 και της παραγράφου 2 στοιχείο β) του εν λόγω άρθρου περί ρητής παραπομπής στον παρόντα κανονισμό. Κάθε ενίσχυση που δεν πληροί αυτούς τους όρους αξιολογείται από την Επιτροπή σύμφωνα με τα σχετικά πλαίσια, τις κατευθυντήριες γραμμές, τις κοινοποιήσεις και τις ανακοινώσεις.

3. Τα καθεστώτα ενισχύσεων που εξαιρούνται βάσει του παρόντος κανονισμού εξακολουθούν να εξαιρούνται κατά τη διάρκεια περιόδου προσαρμογής έξι μηνών που έπεται της ημερομηνίας η οποία μνημονεύεται στο δεύτερο εδάφιο της παραγράφου 1.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

(1) ΕΕ L 142 της 14.5.1998, σ. 1.

(2) ΕΕ C [...].

(3) ΕΕ L 10 της 13.1.2001, σ. 33.

(4) ΕΕ C 28 της 1.2.2000, σ. 2. (Διορθωμένη έκδοση ΕΕ C 232 της 12.8.2000, σ. 19).

(5) ΕΕ L 160 της 26.6.1999, σ. 80.

(6) ΕΕ C 252 της 12.9.2001, σ. 5.

(7) ΕΕ L 17 της 21.1.2000, σ. 22.

(8) ΕΕ L 182 της 3.7.1987, σ. 36.

(9) ΕΕ L 161 της 26.6.1999, σ. 1.

(10) ΕΕ L 208 της 24.7.1992, σ. 1.

(11) ΕΕ L 208 της 24.7.1992, σ. 9.

(12) ΕΕ L 198 της 22.7.1991, σ. 1.

(13) ΕΕ L 327 της 21.12.1999, σ. 7.

(14) ΕΕ L 328 της 23.12.2000, σ. 2.

(15) ΕΕ L 147 της 31.5.2001, σ. 1.

(16) ΕΕ L 160 της 26.6.1999, σ. 48.

(17) ΕΕ L 160 της 26.6.1999, σ. 21.

(18) ΕΕ L 321 της 19.12.2000 σ. 47.

(19) ΕΕ L 83 της 27.3.1999, σ. 1.

ΠΑΡΑΡΤΗΜΑ I

ΕΝΤΥΠΟ ΣΥΝΟΠΤΙΚΩΝ ΠΛΗΡΟΦΟΡΙΩΝ ΠΟΥ ΠΡΕΠΕΙ ΝΑ ΠΑΡΕΧΟΝΤΑΙ ΣΕ ΠΕΡΙΠΤΩΣΗ ΕΦΑΡΜΟΓΗΣ ΚΑΘΕΣΤΩΤΟΣ ΕΝΙΣΧΥΣΕΩΝ ΠΟΥ ΕΞΑΙΡΕΙΤΑΙ ΒΑΣΕΙ ΤΟΥ ΠΑΡΟΝΤΟΣ ΚΑΝΟΝΙΣΜΟΥ ΚΑΙ ΣΕ ΠΕΡΙΠΤΩΣΗ ΠΟΥ ΜΕΜΟΝΩΜΕΝΗ ΕΝΙΣΧΥΣΗ ΕΞΑΙΡΟΥΜΕΝΗ ΒΑΣΕΙ ΤΟΥ ΠΑΡΟΝΤΟΣ ΚΑΝΟΝΙΣΜΟΥ ΧΟΡΗΓΕΙΤΑΙ ΕΚΤΟΣ ΚΑΘΕΣΤΩΤΟΣ ΕΝΙΣΧΥΣΕΩΝ

Συνοπτικές πληροφορίες για τις κρατικές ενισχύσεις που χορηγούνται σύμφωνα με τον κανονισμό (ΕΚ) ... της Επιτροπής

Συνοπτικές πληροφορίες πρέπει να συμπληρώνονται

Επεξηγηματικές παρατηρήσεις

Κράτος μέλος

Περιφέρεια (Αναφέρατε το όνομα της περιφέρειας σε περίπτωση που η ενίσχυση χορηγείται από περιφερειακή αρχή)

Τίτλος του καθεστώτος ενίσχυσης ή ονομασία της εταιρείας που λαμβάνει μεμονωμένη ενίσχυση (Αναφέρατε την ονομασία του καθεστώτος ενίσχυσης ή, σε περίπτωση μεμονωμένης ενίσχυσης, το ονοματεπώνυμο του δικαιούχου)

Νομική βάση (Αναφέρατε το ακριβές εθνικό νομικό πλαίσιο αναφοράς για το καθεστώς ενίσχυσης ή για τη μεμονωμένη ενίσχυση)

Ετήσιες δαπάνες που προγραμματίζονται στο πλαίσιο του καθεστώτος ενίσχυσης ή συνολικό ποσό της μεμονωμένης ενίσχυσης που χορηγείται στην εταιρεία (Τα ποσά πρέπει να εκφράζονται σε ευρώ ή, κατά περίπτωση, σε εθνικό νόμισμα. Σε περίπτωση ενός καθεστώτος ενισχύσεων, αναφέρατε το ετήσιο συνολικό ποσό των πιστώσεων του προϋπολογισμού ή την εκτιμώμενη απώλεια φόρου ετησίως για όλα τα μέσα ενισχύσεων που περιλαμβάνει το εν λόγω καθεστώτος. Σε περίπτωση χορήγησης μεμονωμένης ενίσχυσης: αναφέρατε το συνολικό ποσό της ενίσχυσης/απώλειας φόρου. Κατά περίπτωση, αναφέρατε επίσης επί πόσα έτη θα καταβάλλεται η ενίσχυση σε δόσεις ή επί πόσα έτη θα υπάρχει απώλεια φορολογικών εσόδων. Για τις εγγυήσεις, και στις δύο περιπτώσεις, αναφέρατε το (ανώτατο) ποσό των χορηγούμενων δανείων).

Ανώτατη ένταση της ενίσχυσης (Αναφέρατε την ανώτατη ένταση της ενίσχυσης ή το ανώτατο ποσό της ενίσχυσης ανά επιλέξιμη μονάδα.)

Ημερομηνία εφαρμογής (Αναφέρατε την ημερομηνία από την οποία είναι δυνατόν να χορηγείται η ενίσχυση βάσει του καθεστώτος ή πότε χορηγείται η μεμονωμένη ενίσχυση.)

Διάρκεια του καθεστώτος ενισχύσεων ή της μεμονωμένης ενίσχυσης (Αναφέρατε την ημερομηνία (έτος και μήνα) μέχρι την οποία είναι δυνατό να χορηγείται η ενίσχυση βάσει του καθεστώτος ενισχύσεων ή σε περίπτωση μεμονωμένης ενίσχυσης και, κατά περίπτωση, την αναμενόμενη ημερομηνία (έτος και μήνα) της τελευταίας δόσης που πρέπει να καταβληθεί.)

Στόχος της ενίσχυσης (Εννοείται ότι ο πρωταρχικός στόχος είναι η χορήγηση ενισχύσεων σε ΜΜΕ. Αναφέρατε τους πρόσθετους (ειδικούς) επιδιωκόμενους στόχους. Αναφέρετε ποιο από τα [άρθρα 4 έως 16] χρησιμοποιείται και περιέχει το επιλέξιμο κόστος το οποίο καλύπτεται από το καθεστώς ενισχύσεων ή τη μεμονωμένη ενίσχυση).

Σχετικός τομέας (τομείς) (Αναφέρατε αν το καθεστώς ενισχύσεων εφαρμόζεται στην παραγωγή ή/και μεταποίηση ή/και εμπορία προϊόντων. Αναφέρατε τους επιμέρους τομείς με μνεία του τύπου ζωικής παραγωγής (π.χ. χοιροτροφία, πτηνοτροφία) ή τον τύπο της σχετικής φυτικής παραγωγής (π.χ. μήλα/τομάτες))

Ονομασία και διεύθυνση της χορηγούσας αρχής

Ηλεκτρονική διεύθυνση (Αναφέρατε την ηλεκτρονική διεύθυνση στην οποία είναι δυνατό να ανευρεθεί το πλήρες κείμενο του καθεστώτος ενισχύσεων ή των κριτηρίων και των όρων χορήγησης μεμονωμένων ενισχύσεων εκτός καθεστώτος ενισχύσεων.

Λοιπές πληροφορίες

ΠΑΡΑΡΤΗΜΑ II

ΕΝΤΥΠΟ ΠΕΡΙΟΔΙΚΗΣ ΕΚΘΕΣΗΣ ΠΟΥ ΥΠΟΒΑΛΛΕΤΑΙ ΣΤΗΝ ΕΠΙΤΡΟΠΗ

Υπόδειγμα υποβολής ετήσιων εκθέσεων για τα καθεστώτα ενισχύσεων που εξαιρούνται βάσει κανονισμού περί απαλλαγής ανά κατηγορία, εκδιδόμενου κατ' εφαρμογήν του άρθρου 1 του κανονισμού (ΕΚ) αριθ. 994/98 του Συμβουλίου

Τα κράτη μέλη καλούνται να χρησιμοποιούν το κατωτέρω υπόδειγμα για την υποχρεωτική υποβολή πληροφοριακών στοιχείων στην Επιτροπή, βάσει κανονισμών περί απαλλαγής κατά κατηγορία, οι οποίοι εκδίδονται κατ' εφαρμογήν του κανονισμού (ΕΚ) αριθ. 994/98 του Συμβουλίου.

Οι εκθέσεις πρέπει επίσης να υποβάλλονται σε ηλεκτρονική μορφή.

Απαιτούμενες πληροφορίες για όλα τα καθεστώτα ενισχύσεων που εξαιρούνται βάσει κανονισμών περί απαλλαγής κατά κατηγορία, εκδιδόμενων κατ' εφαρμογήν του άρθρου 1 του κανονισμού (ΕΚ) αριθ. 994/98 του Συμβουλίου

1. Τίτλος του καθεστώτος ενίσχυσης.

2. Εφαρμοστέος κανονισμός απαλλαγής της Επιτροπής.

3. Δαπάνες.

(Πρέπει να παρέχονται χωριστά αριθμητικά στοιχεία για κάθε μέτρο ενίσχυσης που εντάσσεται σε δεδομένο καθεστώς και για κάθε μεμονωμένη ενίσχυση (π.χ. μη επιστρεπτέα ενίσχυση, δάνειο υπό ευνοϊκούς όρους κ.λπ.). Τα ποσά πρέπει να εκφράζονται σε ευρώ ή, κατά περίπτωση στο εθνικό νόμισμα. Αν πρόκειται για φορολογική δαπάνη, πρέπει να διευκρινίζονται οι ετήσιες απώλειες φορολογικών εσόδων. Εάν δεν υπάρχουν διαθέσιμα ακριβή στοιχεία, οι απώλειες αυτές επιτρέπεται να αναφέρονται κατ' εκτίμηση.

Τα σχετικά στοιχεία για τις δαπάνες πρέπει να παρέχονται ως εξής:

Για το έτος αναφοράς, αναφέρατε χωριστά για κάθε μέτρο ενίσχυσης που εντάσσεται στο συγκεκριμένο καθεστώς (π.χ. μη επιστρεπτέα επιχορήγηση, δάνειο με ευνοϊκούς όρους κ.λπ.) τα εξής:

3.1. Ύψος των αναληφθεισών υποχρεώσεων, (κατά προσέγγιση) απώλειες φορολογικών ή άλλου είδους εσόδων, στοιχεία για τις παρασχεθείσες εγγυήσεις, κ.λπ. για τα νέα ενισχυόμενα σχέδια. Στην περίπτωση των καθεστώτων ενισχύσεων, πρέπει να διευκρινίζεται το συνολικό ποσό των νέων παρεχόμενων εγγυήσεων.

3.2. Ποσά που έχουν όντως καταβληθεί, (κατά προσέγγιση) απώλειες φορολογικών ή άλλου είδους εσόδων, στοιχεία για τις εγγυήσεις, για νέα ή υφιστάμενα σχέδια. Στην περίπτωση των καθεστώτων εγγυήσεων, πρέπει να διευκρινίζονται τα εξής: το συνολικό ποσό των εκκρεμών εγγυήσεων, τα έσοδα υπό μορφή ασφαλίστρων, τα ανακτηθέντα ποσά, οι καταβληθείσες αποζημιώσεις και το αποτέλεσμα εκμετάλλευσης του καθεστώτος για το έτος αναφοράς.

3.3. Αριθμός των νέων ενισχυόμενων σχεδίων.

3.4. [Παραμένει κενό]

3.5. Κατά προσέγγιση συνολικό ποσό:

- των ενισχυόμενων επενδύσεων,

- των δαπανών για τη διατήρηση παραδοσιακών τοπίων και κτηρίων,

- των δαπανών μετεγκατάστασης αγροτικών κτιριακών εγκαταστάσεων προς το δημόσιο συμφέρον,

- της ενίσχυσης που χορηγείται για την εγκατάσταση νέων γεωργών,

- της ενίσχυσης που χορηγείται για πρόωρη συνταξιοδότηση,

- της δαπάνης για την ενίσχυση ομάδων παραγωγών,

- της δαπάνης για ενισχυόμενα ασφάλιστρα,

- της δαπάνης για ενισχυόμενο αγροτικό αναδασμό,

- της δαπάνης για την παραγωγή και εμπορία ενισχυόμενων γεωργικών προϊόντων ποιότητας,

- της δαπάνης για ενισχυόμενη τεχνική στήριξη.

3.6. Περιφερειακή κατανομή των ποσών που διευκρινίζονται στο σημείο 3.1, είτε με βάση τις περιφέρειες που καθορίζονται στη δεύτερη ή κατώτερη βαθμίδα της NUTS(1), είτε με βάση τη διάκριση μεταξύ περιφερειών του άρθρου 87 παράγραφος 3 σημείο α), περιφερειών του άρθρου 87 παράγραφος 3 σημείο γ) και μη ενισχυόμενων περιφερειών, είτε με βάση τη διάκριση μεταξύ των μειονεκτικών και των άλλων περιοχών.

3.7. Κατανομή κατά κλάδους των ποσών που διευκρινίζονται στο σημείο 3.1 ανάλογα με τον κλάδο δραστηριότητας του δικαιούχου (αν ισχύουν περισσότεροι του ενός κλάδοι, αναφέρατε το ποσοστό του κάθε κλάδου):

- παραγωγή ή/και μεταποίηση ή/και εμπορία,

- τύπος ζωικής παραγωγής,

- τύπος φυτικής παραγωγής.

4. Άλλες πληροφορίες και παρατηρήσεις.

(1) Το NUTS είναι η στατιστική ονοματολογία εδαφικών ενοτήτων της Κοινότητας.